ועדת הכספים, כנסת 23, פרוטוקול מספר 45, 2020-05-10 10:00

עודד פורר: בוקר טוב לכולם, אני שמח לפתוח ישיבה של ועדת הכספים.

עודד פורר: היום 10 במאי, ט"ז באייר התש"ף.

עודד פורר: הנושא הראשון: הפעלת הגנים הפרטיים לגילאי אפס עד שלוש בשל משבר הקורונה.

עודד פורר: ביום חמישי פנה אלי חבר הכנסת ביטון בבקשה לחסות שמו של אדם בפרוטוקול, זאת בהתאם לסעיף 120(ד)(4) לתקנון הכנסת.

עודד פורר: כדי לחסות שם של מישהו שעשוי להביא לזיהויו, צריך אישור בכתב מיושב-ראש הכנסת.

עודד פורר: פניתי ליושב-ראש הכנסת בהמשך לפנייה הזאת, והוא אישר את הבקשה.

עודד פורר: בהתאם לסעיף 120(ד)(4) לתקנון הכנסת, אושרה בקשת חיסיון שמו של האדם שחבר הכנסת ביטון הזכיר בישיבת הוועדה הזמנית בענייני כספים ביום 26 במרץ, בנושא: סקירת מנכ"ל משרד העבודה והרווחה.

עודד פורר: תשומת הלב לעניין החיסיון בפרוטוקול.

עודד פורר: קיבלנו התחייבות ממשרד האוצר שעד יום שלישי שעבר יונח חוק יסודות התקציב על שולחן הוועדה, כדי לקדם את קרן ההלוואות לעסקים בסיכון, כדי לענות על דברים שעלו פה מקרב חברי הכנסת – אם זה סיוע לרשויות, אם זה נושאים אחרים.

עודד פורר: לא הונח שום חוק בשבוע שעבר על שולחן הכנסת, וגם החוק, אותו חוק יסודות התקציב שמכוחו יהיה סיוע מוגדל כך שאפשר יהיה לתת עוד סיוע לעסקים, לצערי לא הגיע.

עודד פורר: לא רק שזה לא הגיע, גם פורסם תזכיר חוק להערות הציבור עד ליום שלישי בערב.

עודד פורר: להערכתי, ההצעה הזאת תונח על שולחן הכנסת בסוף השבוע הזה או בתחילת השבוע הבא, מה שאומר שהסיוע יתעכב עוד.

עודד פורר: כל יום שעובר, ואת זה צריך להבין, עוד עסק הולך לעולמו, עוד בן אדם מאבד את פרנסתו, עוד אנשים לא יודעים מה ילד יום – אם אלה הורים לילדים, סטודנטים, מובטלים שלא יהיה להם מקום לחזור אליו.

עודד פורר: אני לא מצליח להבין את קצב העבודה בנחת רוח שהממשלה מתנהלת במשבר הזה.

עודד פורר: יש גופים שהם על סף קריסה.

מיכאל ביטון: לא הבנתי את הקשר בין חוק יסודות התקציב לפעולות בקורונה.

מיכאל ביטון: אישרנו פה הרבה פעולות.

עודד פורר: אישרנו פה הרבה פעולות.

עודד פורר: הם צריכים הגדלת תקציב לצורך הפעולות הנוספות.

מיכאל ביטון: מעבר למה שעבר?

עודד פורר: כן, מעבר למה שאושר.

עודד פורר: צריך לזכור שהממשלה עובדת בתקציב של אחד חלקי 12 שהוא מלכתחילה תקציב נמוך מהרגיל.

עודד פורר: כשרוצים להקים קרן של ארבעה מיליארד שקלים לטובת עסקים בסיכון עם 50%,60% ערבות מדינה, כפי שהתחייב בפניי שר האוצר, צריך עוד תקציב.

עודד פורר: בשביל העוד תקציב הזה צריך לשנות את חוק יסודות התקציב.

עודד פורר: כשראש ממשלה מתחייב על מיליארדי שקלים לטובת סיוע בשביל החזרת עובדים לעבודה, זה מצריך עוד תקציב.

עודד פורר: התקציב הזה חייב לעבור דרך הכנסת.

עודד פורר: אין מה לעשות, אי אפשר להימלט מהבניין הזה.

עודד פורר: עדיין לא.

אחמד טיבי: שם העבירו את זה דרך חוק משק המדינה.

אחמד טיבי: פה יעשו את אותו דבר?

עודד פורר: אותו דבר.

עודד פורר: כמו שאתם יודעים, נתנו להם מסלול ירוק, רק שלצערי העסקים שמחכים לקרן הסיוע בערבות מוגדלת של המדינה ימשיכו להמתין עוד זמן רב.

עודד פורר: צריך להבין, רק אחרי שאנחנו מאשרים פה את החוק מתחילים לעבוד על ההסכמים מול הבנקים ומול גורמים אחרים.

עודד פורר: עד שאפשר יהיה לקחת הלוואות ייקח עוד זמן ארוך.

מיכאל מלכיאלי: אותם שישה מיליארד שאישרו לגדולים - זה לא צריך לעבור מפה?

מיכאל מלכיאלי: זה כבר אושר?

עודד פורר: לא, גם זה צריך לעבור מפה.

מיכאל מלכיאלי: כולם תקועים.

עודד פורר: יש כותרות על הסיוע, רק שסיוע דה פקטו לא ייצא עד שלא ייגמרו התהליכים האלה.

עודד פורר: מה שהתחייבו בפנינו שיונח על שולחן הכנסת בשבוע שעבר, הונח כתזכיר חוק בסוף השבוע להערות עד יום שלישי.

עודד פורר: זה יאושר ביום שלישי בלילה או ביום רביעי בממשלה.

עודד פורר: אני מעריך שרק ביום רביעי, חמישי זה יונח על שולחן הכנסת.

עודד פורר: זה נראה כאילו זה מתנהל במצב עניינים רגיל, אבל צריך לזכור שיש אנשים שנמצאים על סף קריסה.

עודד פורר: הבוקר דיברה איתי אורנה שמעוני שמפעילה את בית אייל לזכר בנה בצפון.

מיכאל ביטון: הוא קורס, הוא עומד להיסגר.

עודד פורר: מתחם שלא לוקח שקל מהמדינה.

עודד פורר: הוא נותן טיפולים לאנשים עם מוגבלות מצד אחד, ומצד שני הוא מפעל הנצחה לזכר חיילים שנהרגו בלבנון.

עודד פורר: אנחנו מציינים עכשיו 20 שנה ליציאה מרצועת הביטחון.

עודד פורר: המפעל הזה ייסגר.

עודד פורר: אם הוא לא יקבל סיוע מיידי של חצי מיליון שקל, שזה כל הסיפור, הוא ייסגר.

עודד פורר: אם כולם מתנהלים בנחת רוח, בסוף יקרו פה דברים.

עודד פורר: אני שמח שמערכת החינוך חוזרת לפעילות, אבל אני לא שמח שזה קורה בהדרגה, אני לא שמח מהקצב.

עודד פורר: ביום שלישי יציינו במדינת ישראל את ל"ג בעומר.

עודד פורר: אשתי מורה.

עודד פורר: מגיע למורים יום חופש ביום שלישי.

עודד פורר: אני פונה מכאן להסתדרות המורים, שאני וכל חבריי חברי הכנסת עומדים לצידם על מעמד המורה במדינת ישראל, לעשות מעשה, לא לוותר על מה שמגיע, אבל להגיד: אנחנו, לאור המצב, נלמד הפעם בל"ג בעומר, ונתחשבן בהמשך.

עודד פורר: ישבנו כאן בכנסת לפני שנתיים על תכנית לקיצור החופשים, על שינוי המתווה של החופשים שנותן מענה לכל הימים האלה, כולל ל"ג בעומר.

עודד פורר: את המריבות שלכם כרגע עם האוצר תנהלו בנפרד.

עודד פורר: אפשר ללמד בל"ג בעומר, כאשר על היום הזה תתחשבנו מול משרד האוצר בהמשך.

עודד פורר: אני בטוח שכל חברי הכנסת כאן יעמדו לצידכם במאבק שלכם על הנושאים שחשובים לכם.

עודד פורר: אגב, זה רק יעמוד לזכותכם.

עודד פורר: העובדה שילמדו בל"ג בעומר רק תעמוד לזכותם.

עודד פורר: הילדה שלי בת שלוש וחצי הלכה היום לגן.

עודד פורר: לחזור למסגרת אחרי כל כך הרבה זמן, בטח למסגרת כל כך מורכבת, מאוד מאוד קשה - קל וחומר כשאתה מתחיל יום כן, יום לא.

עודד פורר: מסתבר שיש פה קבוצות שהמדינה מתייחסת רק לחלקן.

עודד פורר: היא מתייחסת רק לגנים המפוקחים שחיים בתוך בניינים של המדינה.

עודד פורר: יש עוד הרבה מאוד מעונות שלא חיים בתוך מבנים של המדינה.

עודד פורר: הנזק שנגרם להם הוא פי כמה וכמה.

קטי קטרין שטרית: הם מפוקחים.

עודד פורר: נכון, הם מפוקחים.

עודד פורר: הם צריכים לשלם שכר דירה, הם צריכים לשלם בינוי, הם צריכים להחזיק את המקום ולשלם עליו ארנונה.

מיכאל ביטון: עסק לכל דבר.

עודד פורר: הם נמצאים אחרונים בתור מבחינת משרד האוצר, כשהם אמורים להיות הראשונים בתור.

עודד פורר: בסוף אנחנו נמצאים במצב שיש פה ילדים מכמה סוגים.

עודד פורר: יש סוג א', יש סוג ב', יש סוג ג'.

עודד פורר: יש ילדים שלא הולכים היום לגנים – אם זה לגנים פרטיים, אם זה לגנים אחרים.

עודד פורר: אני רוצה לצטט אס אם אסים שקיבלתי.

עודד פורר: "בוקר טוב עודד, אלו מלודי בת שנה ושלוש ואורלי בת שנתיים ועשרה חודשים.

עודד פורר: שתיהן בויצ"ו כוכב הצפון.

עודד פורר: אחת התקבלה, אחת לא.

עודד פורר: לצערי לא אוכל לחזור לעבודתי עד ששתיהן תהיינה בגן.

עודד פורר: נודה לעזרתך על תיקון העוול".

עודד פורר: "שלום, שמי ליאור, אבא לנינה בת שנתיים וחצי שבגלל המתווה המרושע של הגנים המפוקחים לא תחזור היום לגן.

עודד פורר: כמוני יש עוד 50,000 משפחות.

עודד פורר: בבקשה זעקו את זעקתנו".

עודד פורר: שלום כבוד חבר הכנסת, אני אימא מודאגת שהבן שלה לא חזר למעון עדיין.

עודד פורר: לא נמצא לי פתרון בטווח הקצר.

עודד פורר: איך יכול להיות שבמדינת ישראל מקבלים החלטה כה הזויה בה ילדים מסוימים מסוננים בסלקציה ולא יחזרו לשגרה?

עודד פורר: מה הבסיס למהלך כל כך קיצוני?

עודד פורר: " שלום, הבת שלי יחד עם עשרות אלפי ילדים תישאר בבית עם ההורים בלי שום רוטציה, בלי שום תאריך יעד, שזאת הפקרות של משרד הרווחה.

עודד פורר: מה אנחנו אמורים לעשות?

עודד פורר: החברים של הבת שלי הלכו הבוקר למעון ויצ"ו, הבת שלי לא".

עודד פורר: מסתבר שגם במעונות שפותחים, רק 17 ילדים יהיו בכל מעון.

עודד פורר: החליטו שרירותית מי הם אותם 17.

עודד פורר: אני לא יודע מה הקריטריונים, אני לא יודע גם איך אפשר לעשות קריטריונים בתוך אותו גן.

עודד פורר: יש ילדים שרואים חלק מהחברים שלהם הולכים היום לגן, חלק לא.

עודד פורר: כדי שאנשים יחזרו למעגל העבודה, כדי שנחזיר את המשק לפעילות, צריך לפתוח את כל גני הילדים, צריך לאפשר לכל הילדים מסגרת.

עודד פורר: צריך למצוא לזה פתרון.

עודד פורר: נתחיל בהצעות לסדר.

מיקי לוי: בקושי מומשו 10 מיליארד מתוך ה-80 שהממשלה הביאה.

מיקי לוי: כולנו יודעים שלא כל ה-80 מיליארד שקל הם של הממשלה, כי נכללים בכך גם כספי הבנקים להלוואות.

מיקי לוי: ההצהרות והבקשות שלנו להעמיד קרן לעסקים שנחשבים "מסוכנים", כגון מסעדות וכו', לא מומשו.

מיקי לוי: הרבה מהבקשות של ועדת הכספים לא מומשו.

מיקי לוי: אני מציע לעשות איזו שהיא חבילה על פי דירוג של חשיבות.

מיקי לוי: הממשלה מבקשת להגדיל את הגירעון ולהביא עוד 14 מיליארד שקל - זה ללא מקורות תקציביים – עבור שימושים של משרדי הממשלה.

מיקי לוי: יכול להיות שלעת הזאת באמת צריך, אבל שיבינו, ועדת הכספים והכנסת הן לא חותמת גומי.

מיקי לוי: אם הממשלה תביא לאישור 14 מיליארד שקל אבל לא תממש את כל ההבטחות ואת כל הסיכומים שהגענו אליהם בעמל רב, בוועדת הכספים אני אצביע נגד.

מיקי לוי: החוק הזה אמור לבוא עם פטור מחובת הנחה בחקיקה מהירה.

מיקי לוי: זה לא יקרה אם לא נממש את כל ההבטחות של ועדת הכספים לציבור הרחב.

מיכאל מלכיאלי: אני לא מפסיק לקבל, כולל במסמכים כתובים, פניות מאזרחים על כך שהבנקים מעלים להם את הריבית אחרי האישור העקרוני.

מיכאל מלכיאלי: עודד, יש הבטחה שניתנה לך שלמי שמחזיק בידיו אישור עקרוני הבנקים לא יעלו את הריביות.

מיכאל מלכיאלי: לאדם שמשך רק חלק מהמשכנתא הבנקים מודיעים שהחלק האחרון יינתן רק אם הוא יחתום מחדש על ריביות חדשות.

מיכאל מלכיאלי: מה אנחנו מצפים ממנו?

מיכאל מלכיאלי: שיבטל את העסקה וישלם ביטול חוזה?

מיכאל מלכיאלי: אדוני היושב-ראש, תוציא שוב פעם מכתב.

עודד פורר: כשתביא את הפניות עצמן, אני אביא אותן בשם ועדת הכספים למפקחת על הבנקים.

אחמד טיבי: אדוני היושב-ראש, רבותיי חברי הכנסת, נושא שאנחנו מזכירים אותו שוב ושוב הוא שביתת הרשויות הערביות.

אחמד טיבי: יש מצוקה ויש משבר.

אחמד טיבי: אי אפשר להשאיר את הרשויות הערביות ואת הרשויות הערביות-הדרוזיות ללא פתרון, ללא מענה, ללא הקשבה.

אחמד טיבי: כל מה שהרשויות הערביות דורשות זה 70 מיליון שקל לחודש.

אחמד טיבי: לשלושה חודשים זה יוצא 210 מיליון שקל.

אחמד טיבי: אנשים במצב כלכלי ירוד, הם לא ששים לשלם ארנונה.

אחמד טיבי: אחרי ההצבעה בוועדת הכספים על חוק משק המדינה, הדיונים שהתנהלו בין משרד האוצר, השלטון המקומי ומשרד הפנים התעלמו מהמצוקה של הרשויות הערביות.

אחמד טיבי: בימים האחרונים התקיימו פגישות בין מודר יונס וחבריו לרונן פרץ, מנכ"ל משרד ראש הממשלה, אבל בלי תוצאה.

אחמד טיבי: שוחחתי עכשיו עם חיים ביבס.

אחמד טיבי: לפני שעה שוחחתי עם שר הפנים.

אחמד טיבי: בסוף השבוע שוחחנו עם שאול מרידור.

אחמד טיבי: מישהו מושך את המגעים האלה ולא מכריע.

אחמד טיבי: אני לא מבין מה הבעיה להציב 210 מיליון שקל מתוך המיליארדים שמתכוונים להביא לכאן בשבוע הבא.

אחמד טיבי: אני פונה אליך, אדוני היושב-ראש, לחדש את ההתחייבות שלך לתמוך ולהתנות כל כסף וכל העברה שתגיע לכאן בפתרון הבעיות של הרשויות הערביות והערביות-הדרוזיות.

אוסאמה סעדי: אני רוצה להתייחס ולהדגיש את הנקודה שהעלה חברי חבר הכנסת אחמד טיבי.

אוסאמה סעדי: מאז יום שלישי יש שביתה כללית ברשויות הערביות, ומאז יום ראשון שעבר, כמעט שמונה ימים, יש שביתה ברשויות הערביות-הדרוזיות.

אוסאמה סעדי: אין אצלנו הקלות בפתיחת העסקים.

אוסאמה סעדי: המצב הכלכלי קשה מאוד בישובים הערביים.

אוסאמה סעדי: אני חוזר ומבקש שיינתן סיוע מיידי לרשויות הערביות.

אוסאמה סעדי: כמו שאמר חברי אחמד טיבי, אנחנו נעצור כל העברה נוספת.

אוסאמה סעדי: צריך לזכור ולציין שתקציב הקורונה עבר אך ורק בזכות הרשימה המשותפת.

אוסאמה סעדי: אנחנו לא נפקיר את הרשויות הערביות .

אוסאמה סעדי: קיבלנו פניות רבות מהרבה ישובים ערביים.

אוסאמה סעדי: פנו אלינו במיוחד מכפר קאסם.

אוסאמה סעדי: אני אומר לך, אף בנק לא נתן אף הלוואה מקרן ההלוואות לשום עסק בכפר קאסם.

אוסאמה סעדי: יש עוד עסקים בישובים ערביים שלא מקבלים הלוואות.

אוסאמה סעדי: אני מבקש לקיים דיון ספציפי ומיוחד על כפר קאסם, כי שם יש עשרות פניות שלא נענו בכלל.

קטי קטרין שטרית: ביום שישי האחרון התקיימה ישיבה רבת משתתפים במשרד הבריאות של המועצות הלאומיות לבריאות, שם הוחלט לפתוח את טיפולי הפוריות.

קטי קטרין שטרית: אחרי המכתב שחתמו עליו חברות הכנסת והשרים לראש הממשלה ניתנה הוראה לקיים דיון, ואכן קוים הדיון, רק שהקופות לא מוציאות טופס 17.

קטי קטרין שטרית: אם אין טופס 17, אותה מטופלת לא יכולה לקבל טיפול בבתי החולים ובמרפאות.

קטי קטרין שטרית: בתקופה הזאת של הקורונה הקופות השאירו באמתחתן הרבה מאוד כסף, הן לא הוציאו טופס 17.

קטי קטרין שטרית: אני לא מתכוונת להרפות, אני אוציא מכתב לשר הבריאות, אני אבקש דיון בנושא הזה.

קטי קטרין שטרית: צריך להסב את תשומת הלב לנושא החשוב הזה.

קטי קטרין שטרית: ביום חמישי האחרון נפגשתי עם התאחדות ההורים של ישראל, שמעתי את המצוקות הקשות של ההורים עם פתיחת הלימודים מחדש.

קטי קטרין שטרית: הורים רבים לא חוזרים לשוק העבודה.

קטי קטרין שטרית: אני יודעת שהמורים ועובדי ההוראה עובדים בתנאים קשים מאוד, בתנאים בלתי אפשריים.

קטי קטרין שטרית: יש לי נכד שאמרו לו שהוא יהיה בגן ביום רביעי, חמישי ושישי.

קטי קטרין שטרית: הכלה שלי לא יכולה לעבוד בראשון, שני ושלישי, שזה אבסורד.

קטי קטרין שטרית: יש היום פתרונות שלא חשבו עליהם, כמו פתיחת המתנ"סים.

קטי קטרין שטרית: במתנ"סים אפשר לקיים לימודים.

קטי קטרין שטרית: 30,000 עובדי המתנ"סים נמצאים כיום בחל"ת, אפשר להיעזר בהם, הם באים מתחום החינוך הבלתי פורמאלי.

קטי קטרין שטרית: פשוט צריך להיות קצת יותר יצירתיים.

אימאן ח'טיב יאסין: אני שוב אדגיש את הנושא של הרשויות הערביות.

אימאן ח'טיב יאסין: החברה הערבית ספגה מכה מאוד מאוד רצינית בנושא הכלכלי.

אימאן ח'טיב יאסין: אנחנו יודעים שביום שאחרי נישאר בבעיה מאוד רצינית מבחינת המצב הכלכלי - לא רק בעסקים, אלא בכלל בתוך החברה הערבית.

אימאן ח'טיב יאסין: אנחנו לקראת חג עיד אל-פיטר, אחרי חודש שלם של צום.

אימאן ח'טיב יאסין: השמחה של החג זה שיהיו בגדים לילדים.

אימאן ח'טיב יאסין: אני מבקשת שהביטוח הלאומי ייתן למשפחות מענק חד פעמי לקראת החג, במיוחד לילדים.

אימאן ח'טיב יאסין: נושא שלא קיבל מענה זה הנושא של עובדות המשפחתונים והמועדוניות.

אימאן ח'טיב יאסין: הן נפלו בין הכיסאות - הן גם לא יצאו לחל"ת וגם הן לא עצמאיות.

אימאן ח'טיב יאסין: יש כאלו שגם מפרנסות משפחות, לרוב במשפחות חד-הוריות.

אימאן ח'טיב יאסין: נושא נוסף, שוכרי הדירות בשוק פרטי.

אימאן ח'טיב יאסין: יש הרבה משפחות בהרבה מגזרים, לא רק בתוך החברה הערבית, ששוכרות דירות.

אימאן ח'טיב יאסין: מדובר במשפחות קשות יום.

אימאן ח'טיב יאסין: המשפחות האלו הן לרוב בלי הכנסות.

אימאן ח'טיב יאסין: צריך לדאוג להסדר מסוים בנושא הזה – אם זה דרך הרשויות, אם זה דרך הממשלה, אם זה דרך הארנונה.

אימאן ח'טיב יאסין: צריך למצוא משהו כדי להראות להם שהם שייכים לעולם הזה, לחברה הזאת, למדינה הזאת, להראות להם שמישהו איכפת לו מהם.

אימאן ח'טיב יאסין: אני רוצה לצדד בנושא של המרכזים הקהילתיים, שזה נושא מאוד רציני.

אימאן ח'טיב יאסין: 30,000 עובדים במרכזים הקהילתיים הוצאו לחל"ת והאוכלוסייה נשארה בלי שום מענה בלתי פורמאלי, בלי שום הפוגה.

אימאן ח'טיב יאסין: יש אפשרויות לעבוד גם מרחוק.

אימאן ח'טיב יאסין: כמו שהייתה למידה מרחוק, כך אפשר לעשות גם פה, רק ביתר קלות.

סמי אבו שחאדה: דיברתי יותר מפעם אחת על העסקים החדשים.

סמי אבו שחאדה: דנו על זה גם במליאה, אמרנו שזה יחזור לוועדה.

סמי אבו שחאדה: אני רוצה להזכיר את בעלי העסקים החדשים מסוף 2019 עד מרץ 2020.

סמי אבו שחאדה: צריך לראות איך אפשר לעזור להם לשרוד.

סמי אבו שחאדה: כולם יודעים כמה קשה לעסקים חדשים במדינה.

סמי אבו שחאדה: לאלה שנפתחו בתקופת הקורונה יהיה הרבה יותר קשה.

סמי אבו שחאדה: צריך לתת את הדעת על העניין הזה.

סמי אבו שחאדה: אני אשמח לשמוע ממך, עודד, מתי יהיה על זה איזה שהוא דיון ונוכל להביא הצעות בעניין הזה.

מיכאל ביטון: מדינת ישראל יודעת להיות יעילה וגם חסרת תועלת במהלך הקורונה.

מיכאל ביטון: הביטוח הלאומי – ציון תשע מתוך 10: 500 שקל לכל בית, כסף למיליון וחצי מובטלים, מקדמות, טיפול פרטני, המנכ"ל עונה.

מיכאל ביטון: טיפול בעסקים – ציון חמש וחצי, נכשל בקושי.

מיכאל ביטון: לבנק הפועלים אין כסף לתת הלוואות.

מיכאל ביטון: הוא לא יודע לתת.

מיכאל ביטון: אחרים לא נתנו את מה שהם חייבים.

מיכאל ביטון: הבטחת לי, אדוני היושב-ראש, שתהיה הוראה של המפקחת על הבנקים שנותנים הלוואה של המדינה באחוז נמוך.

מיכאל ביטון: אני חושד שנתנו הלוואות באחוזים גבוהים יותר במקום לתת את מה שהבנקים קיבלו מהמדינה.

מיכאל ביטון: חלק רצו קדימה ומימשו את כל הכסף, חלק לא.

מיכאל ביטון: זאת הבטחה שעוד לא קיימת.

עודד פורר: החלק הראשון של הכסף נגמר.

עודד פורר: הם עכשיו כבר בנגלה השנייה של הכסף.

עודד פורר: כשיש לך 51,000 בקשות בסכומים של למעלה מ-35 מיליארד שקל, ברור לך שהבנק, ופה הטעות שעשתה המדינה, נותן קודם למי שלא צריך.

מיכאל ביטון: טיפול במגזר השלישי – כישלון חרוץ ברמה חמורה.

מיכאל ביטון: העמדנו פה 200 מיליון שקל של מענקים לעמותות.

עודד פורר: שקל לא הגיע.

מיכאל ביטון: רק ב-12 במאי זה ייפתח.

מיכאל ביטון: את יודע מה גיליתי?

מיכאל ביטון: שהכניסו את זה לפול הכללי.

מיכאל ביטון: אין פנייה ישירה של העמותה ל-200 מיליון, הם נכנסים לבקשות הכלליות של העסקים.

מיכאל ביטון: חלק מנערי האוצר אומרים לי: אולי הם יקבלו יותר מ-200.

מיכאל ביטון: ביקשתי לשאול כמה עמותות קיבלו הלוואות עד היום, אבל לא קיבלתי תשובה.

מיכאל ביטון: אין הפרדה בין עמותות.

מיכאל ביטון: זה מגזר שהתאבד על הקורונה עם אלפי מתנדבים.

מיכאל ביטון: אדוני היושב-ראש, אתה עושה בקרה על מגזר שלישי פעם שלישית בוועדה, אבל מצפצפים עלינו.

מיכאל ביטון: אני מבקש שאת מה שהבטיחו לנו נביא עד הסוף.

מיכאל ביטון: הדבר הכי כואב זה 40,000 בתי אב – אם זה קשישים עובדים, חד הוריות עובדות, שבאו ואמרו שהם לא יכולים לקבל עזרה בקורונה כי הם גם מקבלים איזו שהיא קצבה וגם שכר.

מיכאל ביטון: אמרו שבגלל הקצבה לא ניתן לתת להם העברה מביטוח לאומי.

עודד פורר: הבטיחו לנו חקיקה.

מיכאל ביטון: ביקשנו לעזור בהוראת שעה רק לתקופת הקורונה – אם זה לאם החד הורית או לקשיש שעובד.

מיכאל ביטון: 40,000 בתי אב זה כסף קטן.

מיכאל ביטון: מה עמדת האוצר?

מיכאל ביטון: התנגדות לתיקוני חקיקה.

מיכאל ביטון: תבואו עם הוראת שעה זמנית רק לתקופת הקורונה.

מיכאל ביטון: אחר כך יחזרו לכללים הרגילים, לא יהיה כפל קצבאות.

מיכאל ביטון: האוצר פועל נגד האינטרס של החלשים ביותר.

עודד פורר: כשאישרנו כאן את חוק יסודות התקציב, התנינו את זה בנושא של החיילים הבודדים - גרושים במונחים תקציביים.

עודד פורר: יש כסף.

עודד פורר: האוצר הקצה את הכסף, רק משרדי הממשלה רבים בינם לבין עצמם מי יוציא את הכסף ואיך.

עודד פורר: משרד הביטחון לא מסכים להביא את הנתונים למשרד לשוויון חברתי, המשרד ההוא עוצר את זה.

עודד פורר: בסוף הכסף לא מגיע ליעד.

עודד פורר: אני מדבר על חיילים בודדים שעלו לכאן, שירתו, סיכנו את החיים שלהם.

מיכאל ביטון: אין להם גם עורף כלכלי.

עודד פורר: אין להם כלום.

עודד פורר: מדינת ישראל יורקת להם בפרצוף.

עודד פורר: זאת אחת הדוגמאות לאיך המדינה והממשלה מתייחסות פעם אחר פעם למי שהכי זקוק.

עודד פורר: אתה רואה את זה בעצמאיים, אתה רואה את זה בפרילנסרים, אתה רואה את זה בעובדים, אתה רואה את זה גם בחיילים הבודדים.

עודד פורר: כמו שאמרתי, יש לממשלה הזאת ראש - לב אין לה.

קטי קטרין שטרית: עודד, אתה קצת מתפזר.

עודד פורר: אני לא מתפזר בכלל.

עודד פורר: משרד הביטחון והמשרד לשוויון חברתי רבים ביניהם על הרשימות.

עודד פורר: הכסף הוקצה, שלא יהיה ספק.

עודד פורר: זאת הדוגמה לחוסר היכולת של הממשלה לבצע.

עופר כסיף: אני רוצה לחזק את מה שאמר ידידי מיכאל ביטון, אני מסכים איתו לגמרי.

עופר כסיף: האוצר ומשרדים אחרים מזלזלים, בזים, וראינו את זה גם בשפה.

עופר כסיף: שמענו את ההתבטאויות של פרופסור אבי שמחון בשבוע שעבר, את ההתבטאויות כלפי המסעדן שאיבד את כל עולמו.

עופר כסיף: פשוט בושה וחרפה ההתנהלות הזאת.

עופר כסיף: לא רק שלא נותנים פתרונות, גם בזים לאנשים שנמצאים במצב הכי קשה.

עופר כסיף: אתמול פורסם ששני שליש מהעצמאיים לא קיבלו מענקים.

עופר כסיף: תשימו לב, 30,000 עצמאיים שפנו לקבל מענקים קיבלו הודעה שהנתונים שלהם אבדו, שהייתה תקלה והם יצטרכו להגיש בקשות מחדש.

עופר כסיף: איך הדבר הזה יכול לקרות?

עופר כסיף: איך מאבדים נתונים ואחר כך מבקשים שיגישו מחדש עם כל הבירוקרטיה הכרוכה בזה?

עופר כסיף: ראינו שאין דרך שמקלה על הגשת הבקשות.

עופר כסיף: 70,000 עצמאיים צריכים לשלם מס ערך מוסף עבור ינואר-אפריל, כשפתרונות אין.

עופר כסיף: אני חולק על מה שאמר היושב-ראש לגבי הנושא של המורים בל"ג בעומר.

עופר כסיף: אני חושב שהמורים עושים עבודת קודש במשך כל השנה, וזה בלי קשר למשבר שאנחנו נמצאים בו.

עופר כסיף: אין שום סיבה לבקש מהם להתנדב ביום כזה או אחר, בעיקר כשהמערכת מתייחסת אליהם בבוז ובזלזול.

עופר כסיף: קודם שהמערכת כולה, ובעיקר האוצר, יתייחסו אליהם בצורה הראויה - שמורים יעבדו בתנאים הולמים, שיעבדו לא על ידי חברות קבלן כמו שקורה יותר ויותר, ורק אז אפשר יהיה לבקש מהם דברים שחורגים מהשגרה.

שלמה קרעי: לגבי אותם חיילים בודדים, שכמובן אני מסכים לגמרי שצריך לעזור ולהירתם לאלה שמשרתים בתנאים לא פשוטים את מדינת ישראל, יש נקודת אור.

שלמה קרעי: אני לא יודע אם חברי הוועדה מכירים, אבל הוקצו מיליארד ורבע שקלים – זה יגיע בתזכיר לממשלה בהמשך השבוע.

שלמה קרעי: מאפשרים לחיילים למשוך חלק מסכום הפיקדון שלהם - כ-4,000 שקלים - לפני תום תקופת הפיקדון, לפני שיעברו החמש שנים, וזה בלי קשר ללימודים או לא לימודים, כדי שהם יוכלו לעבור את התקופה הזאת.

שלמה קרעי: הדבר הזה מסייע גם לחיילים בודדים.

עודד פורר: לא הוקצו מיליארד וחצי שקלים.

עודד פורר: הכסף הזה שייך לחיילים.

שלמה קרעי: הוא לא שייך לשנת התקציב הזאת.

עודד פורר: העובדה שממשלת ישראל מתייחסת לפיקדון של החיילים כאילו היא עושה להם טובה ונותנת להם כסף - הפיקדון הזה הוא שלהם, הוא לא של הממשלה.

שלמה קרעי: מבחינה תזרימית זה רק עוד חמש שנים.

עודד פורר: הממשלה עושה תזרים על חשבון החיילים, היא לוקחת את הפיקדון הזה ונהנית מההפקדות.

עודד פורר: כשהיא נותנת להם עכשיו את ההפקדות, היא מוחאת לעצמה כפיים.

שלמה קרעי: תמיד קל למצוא את הנקודות השליליות, אדוני היושב-ראש.

שלמה קרעי: אני חושב שיש נקודת אור בכך שמאפשרים להם למשוך חלק מכספי הפיקדון - כ-4,000 שקלים - לפני תום התקופה.

שלמה קרעי: נכון לאתמול 180,000 עצמאיים נמצאו כזכאים במערכת החדשה והכסף כבר בדרך לחשבון שלהם.

שלמה קרעי: מדובר בחצי מהעצמאים שמיועדים לקבל.

שלמה קרעי: 180,000 זה מאוד מאוד משמעותי.

שלמה קרעי: לגבי אבטלה מהיום הראשון, לגבי הארכת הפטור ממס רכישה, לגבי תקינה של אותם אלה ששינו סטטוס מעצמאיים לשכירים ואין להם תקופת אכשרה כשכירים – הדברים האלה נבחנים.

שלמה קרעי: אני מקווה שיהיו בשורות לנושאים האלה שהעלינו בוועדה.

שלמה קרעי: אני מנסה לקדם את זה דרך הגורמים הרלוונטיים.

עידן רול: אני מקדם פתרון של פדיון מוקדם של קופות גמל בפטור ממס.

עידן רול: כולנו פה בוועדה מכירים היטב את חוסר החמצן התזרימי שיש כרגע למשק.

מיכאל מלכיאלי: הוגשה על זה הצעת חוק.

עידן רול: הגשתי לזה הצעת חוק.

עידן רול: גם עבדתי מול יושב-ראש שוק ההון.

עידן רול: הפתרון הקיים הוא מגוון, הוא עוזר מאוד לצעירים, כי יש בו גם רכיב של פיצויים וגם רכיב של קרנות השתלמות.

עידן רול: צריך להבין שבאיזון בין לשמור על חיסכון פנסיוני ארוך טווח לבין לעזור לציבור - בעת הזאת צריך לתת יותר אוטונומיה לציבור לומר: אוקיי, אתם, האוצר, לא נותנים לי מענקים מספיק מהר, אתם לא נותנים לי חמצן כלכלי, אולי אני לא אוכל לפתוח את שערי העסק שלי מחדש כשתיגמר הקורונה או כשאני יורשה לחזור לפעילות, לכן צריך לתת לי כל פתרון אפשרי.

עידן רול: עשיתי עבודה יחד עם לשכת רואי החשבון וגופים נוספים, גידרנו את ההצעה הזאת בצורה כזאת שאין סכנה ליציבות של קופות הגמל, אין חשש למשיכה בהיקף גדול מידי.

עידן רול: 10,000 שקל זה כסף שהוא משמעותי והוא לא הרה גורל למישהו שיש לו עוד 20,30 שנה לפנסיה.

עידן רול: יש מתווה מאוד מצומצם שעוזר לחלק מאוד קטן של המשק, אבל משום מה, ואני עדיין בדין ודברים עם ד"ר ברקת, יש התנגדות למתווה הזה, יש התנגדות לאפשר לציבור למשוך כסף.

עידן רול: אני חושב שצריך להיזהר מפטרנליזם מוגזם של המדינה במקומות האלה.

עידן רול: אם בן אדם רואה לנכון למשוך את הכסף הזה, אנחנו חייבים לאפשר לו.

מיכאל מלכיאלי: אפשר גם לאפשר חלקית, לא חייבים הכל.

עידן רול: יש קריטריונים מאוד ברורים.

עידן רול: יש דין ודברים עם ד"ר ברקת, אבל אין מענה נכון לסוגיה הזאת מהאוצר כבר מעל לחודש.

עודד פורר: אנחנו פותחים את הדיון בנושא שלשמו התכנסנו, וזה הפעלת הגנים הפרטיים בגילאי אפס עד שלוש בשל משבר הקורונה.

עודד פורר: משרד האוצר, תציגו את הסיכומים שהגעתם אליהם –את מי אתם מתקצבים, כמה אתם מתקצבים.

איציק דניאל: נושא מעונות היום והחזרה לשגרה של המסגרות לילדים הוא נושא חשוב מבחינתנו כמשרד אוצר.

איציק דניאל: אנחנו עושים את מירב המאמצים כדי שהמשק יחזור לפעילות כמה שניתן.

איציק דניאל: ספציפית לגבי המסגרות לגילאי אפס עד שלוש, המגבלות הבריאותיות מאפשרות פתיחה של מעונות יום עד 17 ילדים בכיתה.

איציק דניאל: אנחנו יוצאים מנקודת הנחה שלמסגרות האלו יש עלויות הסתגלות, לכן באנו בדברים עם המעונות המפוקחים, ששם נתנו איזה שהוא מענה שכבר יצא, ועם המעונות הפרטיים.

איציק דניאל: ההבנות שלנו היו שיינתן מענק הסתגלות חד פעמי למעונות הפרטיים בהתאם למספר הילדים שהיו במעון טרם המשבר, מתוך נקודת הנחה שככל שהמעון קטן יותר, כך יותר קל לו לעמוד בדרישות הבריאותיות של מגבלת ה-17 ילדים בכיתה, וככל שהמעון גדול יותר, כך המגבלות מקשות עליו יותר לתפקד.

איציק דניאל: המטרה שלנו היא לבוא ולסייע לאותן מסגרות, כדי שהן יוכלו לפתוח וכדי לאפשר להורים לצאת לשוק העבודה.

איציק דניאל: ההבנות שהגענו אליהן מדברות על זה שיינתן איזה שהוא מענק שולי עבור כל ילד שנמצא בתוך המסגרת.

איציק דניאל: מעון שנמצאים בו 30 ילדים - מהילד הראשון עד הילד ה-12 יינתן מענק בגובה 350 שקלים, מהילד ה-13 עד הילד ה-24 יינתן מענק של 700 ילדים, ומהילד ה-25 יינתן מענק של 1,200 שקלים.

עודד פורר: חגי ממשרד העבודה והרווחה, תתייחס לדיפרנציאציה שיש בין מעונות יום מסוג אחד למעונות יום מסוג אחר, איך יש מפוקחים שמקבלים סכום אחד ומפוקחים שמקבלים סכום אחר.

עודד פורר: דבר שני, למה רק 17 ילדים מתוך כלל הילדים שרשומים לגן הולכים לגן?

עודד פורר: למה לא הולכים למתווה של חצי שבוע-חצי שבוע, או מחפשים פתרונות אחרים, כולל פתרונות מבניים?

חגי פורגס: יש כיום מסגרות לא מפוקחות, שאלו מסגרות שיש בהן עד 6 ילדים.

חגי פורגס: המסגרות האלו לא מחויבות בשום דבר ממשרד העבודה והרווחה, אנחנו לא מפקחים עליהן.

חגי פורגס: יש מסגרות שהן מסגרות מוכרות עם סמל.

חגי פורגס: למסגרות האלו, שהן ויצ"ו, נעמ"ת, אמונה וכו', יש הסכם ישירות מול המשרד, הילדים שם יכולים לקבל סבסוד מהאגף על ההשתתפות בשכר הלימוד.

חגי פורגס: אלו מסגרות בסטנדרט גבוה יחסי, כי האגף, הרגולטור, מאוד קפדן לגביהן, יש לנו הרבה הנחיות לגביהן.

חגי פורגס: יש מסגרות שהן מסגרות פרטיות ששוהים בהן 7 ילדים ומטה ועליהן חל חוק הפיקוח החדש מלפני שנה וחצי.

חגי פורגס: חוק הפיקוח נכנס לתוקף בספטמבר האחרון.

חגי פורגס: הרגולציה בשלב הנוכחי היא של חירום.

חגי פורגס: אנחנו בודקים שם רישום פלילי של הצוותים, אנחנו נותנים הדרכות.

עודד פורר: האם יש גם פיקוח על המחיר?

חגי פורגס: אין שם פיקוח על המחיר.

חגי פורגס: הרגולציה שם היא מאוד מאד בסיסית, היא נוגעת לשמירה על חייהם של הילדים – אם זה רישום פלילי של הצוותים, אם זה הדרכות בעזרה ראשונה ובטיחות.

חגי פורגס: אין שם פיקוח על מספר ילדים, על צוותים, על צפיפות, על היגיינה, על תברואה ועל מחיר.

שלמה קרעי: יש עוד משהו בתווך, שזה ארגון א.מ.א.

עודד פורר: מדוע הילד במסגרות המפוקחות שלא מתוקצבות מקבל פחות מהילד שנמצא במסגרות המפוקחות המתוקצבות?

עודד פורר: הרי בסוף אנחנו רוצים שהילדים יחזרו לפעילות.

עודד פורר: למסגרת המפוקחת הלא מתוקצבת יש הוצאות בשוטף מעבר למה שיש למסגרות האחרות – המבנה, שכר הדירה, התחזוקה.

עודד פורר: ביום שיצאנו למשבר הזה הן סגרו את האור, הוציאו את העובדים לחל"ת.

עודד פורר: מדוע הן מקבלות בדיפרנציאציה מהמפוקחות המתוקצבות?

חגי פורגס: המחיר המפוקח, שמגיע רק למעונות המסובסדים, רק למעונות עם הסמל שבהם שוהים כרבע מילדי המדינה, מתחשב בתשומות שהרגולציה דורשת מהם.

חגי פורגס: אם אנחנו דורשים מספר מטפלות מסוים, זה דבר שמתומחר בכסף.

חגי פורגס: בשוק הפרטי אין רגולציה על הדברים האלה, לכן העלויות משתנות - הן יכולות לנוע מסכומים נמוכים יותר, אולי בגלל שאין להם את ההנחיות שלנו, ועד סכומים יותר גבוהים, כי אולי הסטנדרטים שלהם הם הרבה יותר גבוהים מהסטנדרטים שלנו.

עודד פורר: אני מדבר על השוק המפוקח, לא על שוק הפרטי.

עודד פורר: על השוק הפרטי אין בכלל פיקוח.

מיכאל מלכיאלי: הם טוענים שיש עליהם פיקוח כמו על ויצ"ו.

מיכאל מלכיאלי: הם טוענים שאין שום הבדל בדרישות של המשרד כלפיהם.

חגי פורגס: יש מעונות מוכרים עם סמל – אם זה נעמ"ת, ויצ"ו, אמונה וא.מ.א. א.מ.א זה סוג של התארגנות שיש לה סמל, היא מסובסדת ומוכרת.

מיכאל מלכיאלי: היא מקבלת פחות.

חגי פורגס: הפיקוח על המחירים חל גם על א.מ.א.

עודד פורר: אנחנו מדברים על הדיפרנציאציה בין המסגרות עם הסמל המפוקחות לבין האחרות בלי סמל שמפוקחות.

עודד פורר: הבנו שיש דיפרנציאציה בסיוע.

חגי פורגס: יש 500 ארגונים מפעילים - חלקם תחת א.מ.א, חלקם לא תחת א.מ.א, חלקם נעמ"ת וויצ"ו שמאוגדים יחד.

חגי פורגס: יש כל מיני ארגונים שחוברים ביניהם, כאשר המשותף לכולם זה שיש להם סמל והמחיר שם מפוקח.

חגי פורגס: במסגרות הפרטיות המחיר המפוקח לא חל.

חגי פורגס: שם לאגף אין נגיעה בכלל.

עודד פורר: ישנם מעונות מפוקחים שנהנים ממבנה מסובסד, מזה שאין להם עלויות שכר דירה, מזה שאין להם עלויות תחזוקה, וישנם מעונות מפוקחים שיש להם עלויות של שכירות ובינוי.

עודד פורר: אתם בהסכם פיציתם את כולם אותו דבר, כשברור לחלוטין שמי שיש לו עלויות של שכירות ובינוי נפגע ברמה כזאת שהוא לא יוכל לשרוד.

חגי פורגס: מדובר פה בשני מענקים.

חגי פורגס: יש מענק שמפצה על התקופה שהמסגרות לא פעלו, ויש מענק קדימה על כל ילד שייכנס מעכשיו למעון.

חגי פורגס: הסכומים חושבו בשיח בין הארגונים לבין אגף תקציבים במשרד האוצר.

חגי פורגס: זה חושב לפי תשומות שיש להם.

קטי קטרין שטרית: גם עם א.מ.א ישבו?

חגי פורגס: יש שני מענקים שאנחנו נותנים למסגרות המסובסדות עם סמל.

עודד פורר: אתה יודע שיש קבוצה מסוימת שהעלויות שלה הן שני x, ויש קבוצה אחרת שהעלות שלה היא רק x.

עודד פורר: איך אתה מקבל את זה שמי שיש לו עלויות כפולות מקבל את אותו סיוע כמו שמקבל מי שאין לו עלויות כפולות?

חגי פורגס: אמנם האגף למעונות יום הוא רגולטור של תחום מעונות היום, אבל יש דברים שהם לא בסמכותו של האגף להתעסק בהם.

עודד פורר: לאגף יש עמדה?

חגי פורגס: התחום הוא לא תחום מומחיותו של האגף.

חגי פורגס: הסכומים נקבעו בשיח בין הארגונים למשרד האוצר.

עודד פורר: איך אתה חי עם זה שבתוך אלה שאתם מסבסדים כפול רק חצי מהילדים מקבלים מסגרת?

עודד פורר: איך נקבעו הקריטריונים מי כן ומי לא?

חגי פורגס: ההגבלות של משרד הבריאות מדברות על 17 ילדים בכיתה.

עודד פורר: אנחנו מכירים את כל המגבלות ואת כל הנתונים.

עודד פורר: לילדים מגילאי שלוש עשו פתרון של חצי שבוע- חצי שבוע, כדי שלא יהיה מצב שיש ילד שהולך לגן ויש ילד שלא הולך לגן.

עודד פורר: איך פה קבעתם מי הם ה-17 ילדים, ומדוע השארתם עוד 17 ילדים בצד?

חגי פורגס: זה לא 17 ילדים בצד.

חגי פורגס: הכיתות שלנו קטנות יותר.

חגי פורגס: מדובר באזור 30% - אפילו פחות.

עודד פורר: אז 10, 8 ילדים בצד.

חגי פורגס: הסתכלנו על הילד, על טובת הילד.

חגי פורגס: ילד בן שנה הוא לא ילד בן חמש.

חגי פורגס: היכולת של ילד בן חמש להסתגל לחצי שבוע במסגרת וחצי שבוע בבית גבוהה יותר משל ילד בן שנה.

חגי פורגס: ילד בן שנה צריך יציבות, צריך פנים מוכרות, צריך לדעת שהוא לא מטורטר מבית למסגרת.

חגי פורגס: טובת הילד היא זאת שעמדה לנגד עינינו.

עודד פורר: מה היא טובת הילד שיודע שיש לו חבר שכן הולך וחבר שלא הולך?

עודד פורר: מה היתרון בזה שבמשפחה של שני ילדים ילד אחד קיבל מסגרת, ילד אחר לא?

עודד פורר: לא פתרתם את העניין של יציאה לעבודה, שזאת הדחיפה הכי גדולה של משרד האוצר כדי שאנשים יחזרו לפעילות.

חגי פורגס: נדרש לאזן בין כמה שיקולים.

חגי פורגס: האיזון שמצאנו לנכון הוא שטובת הילד גוברת על פני החזרת כל ההורים לשוק העבודה.

חגי פורגס: טובת הילד חשובה יותר בהיבט הזה.

חגי פורגס: אנחנו נמנעים מפיצול של ילדים כשיש במשפחה שני ילדים באותו מעון.

חגי פורגס: אם יש מקרה כזה, אתם מוזמנים להעביר אלינו ואנחנו נבדוק.

עודד פורר: הקריטריון הוא גיל?

עודד פורר: 17 הילדים הצעירים ביותר בכל מעון חזרו?

חגי פורגס: טובת הילד בגילאי לידה עד שלוש שונה מגילאי שלוש עד שש.

קטי קטרין שטרית: שלוש עד שש זה לא במסגרת הרווחה.

חגי פורגס: יש לנו קריטריונים ברורים שנובעים מכוח קדימות שהחוק מחייב אותנו לתת.

חגי פורגס: הקדימות הראשונה היא פעוטות בסיכון, שזה לפי חוק פעוטות בסיכון.

חגי פורגס: הם הראשונים שיישארו במסגרת.

חגי פורגס: אחריהם יהיו ילדים למשפחות חד הוריות, שזה גם כן מכוח חוק.

חגי פורגס: אחר כך יש דירוג לפי היקף עבודה והכנסה לנפש - אנחנו מתחילים עם המשפחות הנזקקות שעובדות יותר, ובסוף מדורגים הילדים עם הכנסות גבוהות יותר והיקף עבודה נמוך יותר.

חגי פורגס: הקריטריון הוא לא לפי גיל.

חגי פורגס: זה לא כל הקודם זוכה, זה לא שרירותי.

עודד פורר: אלה הקריטריונים של כניסה למעון של ויצ"ו, נכון?

חגי פורגס: אלה הקריטריונים של הכניסה למעונות המסובסדים.

עודד פורר: הרי בסוף אתה חותך פה ילדים שעמדו בקריטריונים.

חגי פורגס: נכון.

עידן רול: יש לציין שגם המצב השתנה.

עידן רול: היקף העבודה וההכנסה לנפש השתנו דרסטית עם הקורונה.

עודד פורר: הנתונים שנגזרים הם מספטמבר או נתונים מאפריל?

חגי פורגס: מפברואר.

עודד פורר: מה רלוונטי הנתון בפברואר אם יש ילד ששני ההורים שלו פוטרו מהעבודה באפריל או נמצאים בחל"ת?

חגי פורגס: אם היינו רוצים שהנתונים יהיו נכונים ליום חמישי, היינו נותנים תשובות עוד חודש בערך, כי לאסוף מסמכים, לקיים מנגנון של ערעורים, לבדוק את המסמכים, לקיים מוקד טלפוני, מערכת ממוחשבת - הדברים האלה לוקחים זמן.

עודד פורר: אתם עובדים לפי נתונים לא רלוונטיים.

חגי פורגס: אי אפשר תוך יומיים לייצר מנגנון.

חגי פורגס: יכול להיות גם הורה שיחזור לעבודה מחר אבל עם הכנסה מאוד נמוכה, לעומת הורה אחר שמשתכר פי שלוש וחזר יום קודם.

מיכאל ביטון: היושב-ראש, העלית את ההפרדה הלא הגיונית בין אותם מוסדות מפוקחים ומסובסדים לבין 700 המוסדות המפוקחים שמיוצגים על ידי איחוד המעונות הארצי.

מיכאל ביטון: יש שם 50,000 ילדים.

מיכאל ביטון: הם באו ואמרו לאוצר: תתגבר אותנו ב-50 מיליון שקל.

מיכאל ביטון: בסוף הם היו חייבים להתפשר על 10 מיליון שקל, כדי להכניס מיידית 50,000 אלף ילדים.

מיכאל ביטון: 10 מיליון שקל ל-50,000 יוצא עוד 200 שקל לילד.

מיכאל ביטון: האוצר לא מוכן לשים 10 מיליון שקל.

מיכאל ביטון: אתה מדבר על החיילים בודדים, על כמה מיליונים בודדים.

מיכאל ביטון: 40,000 הקשישים והחד–הוריות – כמה עשרות מיליונים לקצבה חד-פעמית, שזה כסף קטן לחלשים ביותר.

מיכאל ביטון: אגב, ה-50,000 שובתים.

עודד פורר: זה לא כסף רק לחלשים, זה כסף שמצמיח את המשק.

מיכאל ביטון: המעונות הפרטיים המפוקחים לא עובדים.

מיכאל ביטון: בוא ניקח את המשימות האלה עד הסוף, בוא נכריע אותן.

חיים ביבס: אני מסכים לחלוטין עם מה שאמר בתחילת הישיבה חבר הכנסת טיבי על כך שצריך לסגור את האירוע של המגזר הערבי.

חיים ביבס: 140 מיליון שקלים מתוך 210 מיליון שקלים כבר תרמנו, כך שהמדינה צריכה להביא רק 70.

חיים ביבס: אין שום סיבה בעולם שלא נסגור את האירוע שהתחלנו לטפל בו.

חיים ביבס: אי אפשר להשאיר שליש מההורים באופן קבוע בבית ולשני שליש האחרים לתת פתרון.

חיים ביבס: זה פתרון דבילי.

חיים ביבס: אין שום סיבה בעולם לא לעשות רוטציה כמו שעושים בגני הילדים.

חיים ביבס: צריך לתת היתר לצהרונים הפרטיים.

חיים ביבס: יש צהרונים פרטיים שאף אחד לא מתייחס אליהם.

חיים ביבס: יש מעונות מסובסדים ומעונות לא מסובסדים.

חיים ביבס: חלק מהמעונות המסובסדים חוצפנים.

חיים ביבס: כשאני שומע שנעמ"ת מנצל הזדמנות לסגור מעונות לא כלכליים, זו חוצפה ממדרגה ראשונה.

קטי קטרין שטרית: וגם לפטר עובדים.

חיים ביבס: אלה אנשים שמקבלים מאיתנו מבנים בחינם.

חיים ביבס: הם לא משלמים שקל לעומת גני ילדים ומעונות פרטיים.

מיכאל ביטון: יש לובי לארגונים האלה.

חיים ביבס: צריך לקחת את כל המעונות האלה, לדאוג לנוסחה אחת ברורה לכולם.

חיים ביבס: את מה שהיה תלוי בנו כבר פתרנו.

חיים ביבס: ברגע שקיבלנו את הפטור לארנונה עסקית אנחנו שלחנו לכולם, הוצאנו את זה לדרך.

חיים ביבס: אין שום סיבה בעולם שלא ידאגו לאלה שצריכים לשלם שכירויות על תקופות שהם לא היו.

חיים ביבס: הם צריכים לקבל סיוע מיידי ונקודתי כמו כולם.

חיים ביבס: צריך לזכור, הילדים הם לא בקבוצת סיכון, רק שכאן כולם נכנסו לאיזו שהיא חרדה ופוחדים לקבל החלטה.

חיים ביבס: הגיע הזמן שגם ועדת הכספים וגם השלטון המקומי יתחילו להניע אותם כך שהם יחזירו חזרה את הילדים למעונות באופן מלא, יחזירו את גני ילדים באופן מלא.

חיים ביבס: עד פסח כולל היה ניהול אירוע מצוין.

חיים ביבס: מהרגע שהיה צריך לחזור אחרי פסח לתהליך של חזרה לשגרה האירוע מנהל את כולם.

חיים ביבס: הגיע הזמן לקחת את המושכות, להגיד: רבותיי, זה הזמן לחתוך את הדברים כך שבצד הכלכלי ידאגו להם שהם יקבלו כמו כולם, ובצד הניהולי של המערכת - להחזיר אותה כמה שיותר מהר לאן שצריך.

איציק דניאל: לנו ברור שהמגבלות הבריאותיות לא מאפשרות חזרה מלאה של כל המשק.

איציק דניאל: אנחנו נרצה שיהיה שימוש במבנים שלא נעשה בהם שימוש, כמו מתנ"סים, כמו מבנים נוספים.

איציק דניאל: אנחנו נסייע לרשויות להתאים את המבנה כך שיוכל לשמש מקום שהייה לפעוטות, כדי שילדים שכרגע אין להם מקום במסגרות הקיימות יוכלו להמשיך את השגרה שלהם במעון יום באותם מבנים.

איציק דניאל: דיברנו עם רוב הארגונים - גם עם ויצ"ו, גם עם נעמ"ת, גם עם ארגונים של מועצות אזוריות, גם עם ארגון א.מ.א.

איציק דניאל: כולם לקחו חלק בשיח שקיימנו.

איציק דניאל: אנחנו לא שיפינו על השכירות, כי היום התעריף המפוקח שעל בסיסו נקבע שכר הלימוד מההורים נקבע על ידי ועדת המחירים.

איציק דניאל: ועדת המחירים באה וקובעת מה הוא התעריף לפי מגוון רחב של הוצאות שנכללות בפנים.

עודד פורר: מה קרה לשכר הלימוד כשהמעונות היו סגורים?

עודד פורר: ההורים המשיכו לשלם אותו?

איציק דניאל: ההנחיות הן לפי החוק.

איציק דניאל: החוק אומר שכשאדם לא מקבל שירות - בין אם זה מעון יום, בין אם זה חדר כושר - התשלום נפסק.

עודד פורר: מאיפה מגיע העניין הזה של השכירות?

איציק דניאל: ועדת המחירים קבעה את התעריף, בלי קשר לקורונה.

עודד פורר: אני לא שואל אותך על התעריף.

עודד פורר: התעריף כולל את מחירי השכירות, נכון?

עודד פורר: במשך חודשיים הגנים האלה היו סגורים.

איציק דניאל: אין היום בתעריף רכיב של שכירות, לכן אנחנו לא יכולים להתייחס אליו בהיבט הדיפרנציאלי.

איציק דניאל: למה הדבר דומה?

איציק דניאל: שמחר יכולים לבוא ולהגיד: תקשיבו, אני בתוך התעריף מצליח להכניס חוגים, מצליח להשקיע בגננות בעלות תואר שני, אני לא מסתפק בגננות בעלות סיווג אחד או סיווג שניים כמו שהאגף דורש.

איציק דניאל: אנחנו היום לא עושים דיפרנציאליות מהסוג הזה, אנחנו לא יודעים לתת לכל מעון ומעון את המענים הספציפיים.

עודד פורר: ברור לך שבחודשיים האלה למעון אחד היו הוצאות שכר דירה ומבנה, למעון אחר לא היו הוצאות שכר דירה ומבנה.

עודד פורר: האוצר שילם לעובדים שבחל"ת – גם לאלה עם החוגים, גם לאלה בלי החוגים.

עודד פורר: יש סוג אחד של מעונות עם הוצאות גדולות, סוג אחר עם אפס הוצאות.

עודד פורר: לשניהם אתה נותן את אותו פיצוי.

איציק דניאל: נכון.

איציק דניאל: בימים של שגרה שני המעונות גובים את אותו שכר לימוד.

איציק דניאל: לשיטתך, שכר הלימוד היה צריך להיות שונה, כי ההוצאות של אותו מעון שמשלם שכירות הן מן הסתם גבוהות יותר.

איציק דניאל: ועדת התעריף שדנה בנושא ובדקה בדיוק מה צריך להיות שכר הלימוד, קבעה לא לעשות את הדיפרנציאליות הזאת.

קטי קטרין שטרית: אז תשנו את זה.

קטי קטרין שטרית: אתם לא יכולים לתת להם את אותו סכום.

קטי קטרין שטרית: הם אמורים לקבל הרבה יותר ממה שקיבלו אחרים.

עודד פורר: 50,000 ילדים, לשיטת משרד האוצר, צריכים להיות יותר רעבים מילדים אחרים.

איציק דניאל: לא.

קטי קטרין שטרית: כמה מעונות מפוקחים רשומים אצלכם?

איציק דניאל: במשרד העבודה, ככל שידוע לי, רשומים כ-2,000 מעונות שהם מפוקחים ובעלי סמל.

קטי קטרין שטרית: אתה צריך להבין שיש 700 מעונות פרטיים מפוקחים שאתם מגדירים אותם הרבה פחות.

קטי קטרין שטרית: מדובר ב-50,000 ילדים שנמצאים במעונות פרטיים מפוקחים.

איציק דניאל: ההחלטה שכרגע התקבלה הייתה בהתבסס על זה שהיום מבנה שכר הלימוד והתעריף לא כוללים את הרכיב הזה.

שלמה קרעי: אתם מונעים מהם להגיש בקשה כעצמאיים.

עופר כסיף: צריך לזכור שמתוך כל הפעוטות בגיל הרך, 75% נמצאים במסגרות לא מוכרות.

עופר כסיף: המספרים שיש מולי מראים שמתוך 542,000 פעוטות, רק 130,000 נמצאים במסגרות מוכרות, שזאת פשוט שערורייה בלתי רגילה.

עופר כסיף: דרך אגב, זה נוגע גם לנושאים של אלימות.

עופר כסיף: אין בכלל פיקוח - מחדל לא יאומן.

עופר כסיף: דיברו על 2,200 מעונות יום מוכרים.

עופר כסיף: יש עוד 3,800 משפחתונים מוכרים.

עופר כסיף: סך הכל מדברים על 6,000 מוסדות מוכרים.

עופר כסיף: כמו שאנחנו יודעים, באמצע מרץ נקבעה הפסקה של הפעילות של כל המסגרות האלו.

עופר כסיף: משרד העבודה והרווחה הורה למוסדות המוכרים להחזיר תשלום על מחצית מרץ ולא לגבות על אפריל.

עופר כסיף: המדינה גם הפסיקה להעביר סבסוד.

עופר כסיף: אותו דבר לגבי המוסדות הפרטיים - המועצה הישראלית לצרכנות פנתה וביקשה שלא לגבות על התקופה האת כספים.

עופר כסיף: כבר בתחילת המשבר אנחנו רואים שהיו קשיים כלכלים בגלל הפסקת התשלומים, והדבר הזה עלה לא פעם ולא פעמים גם בהפגנה שהייתה פה לפני כמה שבועות של הגנים הפרטיים, של הגננות ושל כל העוסקים במלאכה.

עופר כסיף: הכתובת הייתה על הקיר.

עופר כסיף: אנחנו נמצאים חודשים או שבועות רבים אחרי שהבעיה החלה.

עופר כסיף: היא לא החלה עכשיו.

עופר כסיף: איפה אנחנו עומדים בכלל?

עופר כסיף: למה רק עכשיו בכלל טורחים להתייחס לפניות של הוועדה ושל גורמים נוספים - בראש וראשונה של אנשי המקצוע עצמם שפונים במשך שבועות ולא מקבלים מענה ומזור לבעיה שהם נמצאים בפניה?

עופר כסיף: המענק שעד עכשיו גם הוחלט לתת הוא לא מענק ייעודי, הוא במסגרת מענק התמיכה לעצמאיים.

עופר כסיף: צריך מענק ייעודי לגנים הפרטיים, שזה דבר שלא נעשה.

עופר כסיף: איפה שנעשה - המענקים הם נמוכים.

עופר כסיף: זה עוד רק כשאני מדבר על העניין הכספי.

עופר כסיף: ה.מ.מ.מ בדק את כל הנושא של מימון מסגרות לגיל הרך.

עופר כסיף: מה הוא מצא?

עופר כסיף: ההוצאה הממוצעת לתלמיד בגיל הרך בישראל נמצאת במקום אחרון בין המדינות המפותחות.

עופר כסיף: המקום הלפני אחרון זה בריטניה.

עופר כסיף: 5,658 דולר אמריקאי לתלמיד זה המקום לפני אחרון.

עופר כסיף: ישראל - פחות מ-3,000, חצי מהמקום שלפניה.

עופר כסיף: כאשר מדברים על ההוצאה בנושא, אז בבריטניה, שהיא מקום אחד לפני אחרון, 62% מהתשלומים הם פרטיים.

עופר כסיף: בישראל – 84%, שזה אומר שהמדינה לא עושה פה כלום.

עודד פורר: החמור הוא שהקריסה עוד יותר חמורה כשהפרטי נעלם.

עופר כסיף: בוודאי.

עופר כסיף: בימים כתיקונם ההשקעה של המדינה היא כלום.

עופר כסיף: בימים של משבר - על אחת כמה וכמה.

עופר כסיף: קראתי את חוות הדעת של אחד המומחים הגדולים בארץ בנושא של חינוך לגיל הרך, פרופסור אבי שגיא-שוורץ.

עופר כסיף: הוא מדבר על לחץ וחרדה של הפעוטות שלא יודעים איפה הם יהיו מחר כי הם עוברים ממקום למקום, מגננת לגננת.

שלמה קרעי: משרד העבודה והרווחה מודע לעלויות השכירות ולעלויות האחזקה של כל מעון ומעון.

שלמה קרעי: יש לכם תיק על כל מעון – אתם יודעים מי משלם שכירות, מי משלם אחזקה, מי מקבל את זה מהמדינה.

שלמה קרעי: למה אתם לא מעבירים חוות דעת מסודרת משלכם למשרד האוצר וקובעים: אלה המעונות שצריכים לקבל יותר, אלה המעונות שלא צריכים פיצוי על אחזקה ולכן אפשר לתת להם פחות?

שלמה קרעי: אני לא מבין איך אתם נותנים למעונות שמטפלים בילדים שלנו ונמצאים תחת אחריות

שלמה קרעי: כם כמעט לקרוס במשבר הזה.

שלמה קרעי: אם משרד האוצר מתנהל בעניין הזה לפי כל דאלים גבר, אז אנחנו הם אלה שנעמוד כאן לצד הצדק ולצד החלשים שנפגעים כאן.

שלמה קרעי: אתם מציינים שכרגע השכירות היא לא חלק מסל התמיכה של המעונות.

שלמה קרעי: אז מה אם זה לא חלק מסל התמיכה?

שלמה קרעי: חנויות בגדים או כל מי שמקבל פיצוי היום בקורונה הוא חלק מאיזה שהוא סל תמיכה?

שלמה קרעי: אנחנו מפצים בקורונה על קיטון בהכנסות, כדי שאנשים יוכלו להרים את הראש מעל למים ולחזור מהמשבר הזה מחוזקים, כדי שיוכלו להמשיך ולהתקדם.

שלמה קרעי: לא ייתכן שכל העסקים וכל החנויות במדינת ישראל יכולים לקבל פיצוי ממשרד האוצר כהיותם עצמאיים, אבל בהסכם הזה של הפיצוי שאתם נותנים כפיצוי שווה לכל המעונות אתם לא נותנים פיצוי על שכירות ואחזקה.

שלמה קרעי: אם מגבילים אותם בכך שהם נמצאים רק בפיצוי הזה, צריך לפצות אותם כמו כל העצמאיים האחרים במדינת ישראל.

שלמה קרעי: זה ברור שמענקי הקורונה לא קשורים לסל תמיכה רגיל כי אנחנו נמצאים במשבר.

שלמה קרעי: אם אנחנו במשבר, צריך להתנהג כמו במשבר.

שלמה קרעי: לא מבקשים כאן הרבה.

שלמה קרעי: מבקשים כאן מעט מזער, 10 מיליון שקל בשביל כ-50,000 ילדים שנמצאים תחת אותה רשת א.מ.א.

שלמה קרעי: יש לי כאן רשימה של מאות מעונות שחתמו על ייפוי כוח תחת אותו ארגון.

שלמה קרעי: אני חושב שצריך לפצות אותם קצת יותר מהמעונות האחרים, קצת יותר מהארגונים האחרים שלא משלמים את ההוצאות הקבועות האלו.

שלמה קרעי: לא חייבים להתייחס לכל הלוביסטים.

שלמה קרעי: אם הלוביסטים צועקים - שיצעקו.

שלמה קרעי: צריך כאן שהצדק ייעשה.

ד"ר שולמית ביסמונובסקי: כמנכ"לית ארגון גני הילדים הפרטיים בישראל ביחד עם עוד ארגונים של גנים פרטיים, הובלנו את המאבק של הגנים הפרטיים בעקבות השלכות משבר הקורונה.

ד"ר שולמית ביסמונובסקי: אנחנו שמחים לבשר שביום רביעי האחרון, לאחר מו"מ ארוך מול משרד האוצר, הגענו להסכמות שאפשרו הבוקר את פתיחת הגנים מגילאי לידה עד שלוש.

ד"ר שולמית ביסמונובסקי: במסגרת ההבנות האלו, כל ארגון, כל גן שעומד בקריטריונים יוכל לקבל את המענק החד פעמי והייחודי על העלויות שנגרמו לו מהקורונה – אם זה בהקשר של הגבלת כמות הילדים, דרישות משרד הבריאות וכדומה.

ד"ר שולמית ביסמונובסקי: אנחנו ממתינים כרגע לנוהל ולטפסים.

ד"ר שולמית ביסמונובסקי: אנחנו יודעים שהאוצר עובד במרץ על הדבר הזה ואנחנו באמת מודים לו על התהליך המדהים שהוא עשה איתנו, אבל בסופו של דבר המבחן הוא מבחן התוצאה.

ד"ר שולמית ביסמונובסקי: חשוב שהוועדה תעקוב שאכן הטפסים והנהלים יגיעו בהקדם לגננות בשטח, כי המבחן הוא מבחן התוצאה.

ד"ר שולמית ביסמונובסקי: חיים ביבס, יו"ר מרכז השלטון המקומי, דיבר על זה שכל הרשויות המקומיות כבר נתנו את הפטור מארנונה.

ד"ר שולמית ביסמונובסקי: חלק מהרשויות המקומיות לא נתנו לגננות את הפטורים, הן גבו מהן את הארנונה.

ד"ר שולמית ביסמונובסקי: חלקם מסווגים כגני ילדים, חלקם כמוסדות חינוך, חלקם כעסקיים.

ד"ר שולמית ביסמונובסקי: חשוב מאוד שידעו שכל גן פרטי זכאי לשלושה חודשים או ל25% הנחה שנתית.

ד"ר שולמית ביסמונובסקי: מאוד חשוב שזה יחלחל לכל הרשויות.

ד"ר שולמית ביסמונובסקי: אני מודה מאוד לוועדה ומקווה שהמערכת תפעל כמו שצריך.

קטי קטרין שטרית: אנחנו מדברים על שלושה סוגים של מעונות מוסדיים.

קטי קטרין שטרית: יש את ויצ"ו, נעמ"ת, נאות מרגלית וכו', שאני לא דואגת לגביהם כי הם מסודרים, הם קיבלו את ההחלטה של משרד האוצר, יש את המעונות המפוקחים שמנוהלים על ידי יזמי חינוך ועמותות מגוונות, ויש לנו מעונות פרטיים.

קטי קטרין שטרית: אני רוצה להתייחס למעונות המפוקחים שמנוהלים על ידי יזמי חינוך ולמעונות הפרטיים.

קטי קטרין שטרית: בוא נתחיל לדבר על התפישה של משרד האוצר לגבי המעונות המפוקחים.

קטי קטרין שטרית: אם אני אקח את סך כל המעונות המפוקחים, אז יש 700, כשמתוכם יש לא.מ.א 350.

קטי קטרין שטרית: כשאני מסתכלת על הנתונים שמשרד האוצר הוציא, אני רואה שמשרד האוצר טוען שיש בקושי 10 מעונות.

קטי קטרין שטרית: אם אנחנו כבר מתחילים לדבר על התייחסות למצבם של המעונות המפוקחים, בוא נתחיל קודם כל מהנתונים הנכונים שלא נמצאים בידי האוצר.

קטי קטרין שטרית: מעונות מפוקחים אומר שמשרד הרווחה מטיל עליהם אחריות, דרישות, מגבלות.

קטי קטרין שטרית: כשצריך לפתוח את הכיס, או כשצריך להתייחס אליהם כשווים בין שווים, אז לא.

קטי קטרין שטרית: מדובר במעונות שיש להם הוצאות גבוהות על שכירות ועל בינוי.

קטי קטרין שטרית: בתקופה הזאת נעצרו להם כל מקורות ההכנסה – אם זה תשלומי הורים, השתתפות מדינה וכו'.

קטי קטרין שטרית: אתם לוקחים אותם באותה מקשה כמו המעונות המוסדיים.

קטי קטרין שטרית: בואו נדבר על המעונות הפרטיים.

קטי קטרין שטרית: ישנו משבר עמוק בנוגע למעונות הפרטיים.

קטי קטרין שטרית: המטפלות נפלו בין הכיסאות.

קטי קטרין שטרית: מכיוון שהן לא נחשבות על ידי האוצר כעצמאיות, לא ניתן להן גם שום פיצוי.

קטי קטרין שטרית: איך ייתכן שאלה שדואגים לעיצוב החיים של הילדים הקטנים שלנו לא מקבלים שום מענה?

קטי קטרין שטרית: הוועדה שקבעה את הכללים - מה לעשות, מדובר בבני אדם, לא מדובר באיזה שהם הרים שאי אפשר לדבר איתם.

קטי קטרין שטרית: צריך לשבת שנית ולחלק את הפיצוי אחרת, מחדש.

קטי קטרין שטרית: אם יש רצון טוב לפתור את המשבר, בוא נתחיל מזה שהמפוקחים יקבלו יותר מאשר המוסדיים.

קטי קטרין שטרית: מבנים שכרגע לא מנוצלים, כמו מתנ"סים, בתי נוער שכרגע ריקים כי שלחו את האנשים לחל"ת, אפשר לפתוח.

קטי קטרין שטרית: אפשר לבקש מאותם עובדים שנמצאים כרגע בחל"ת לחזור ולסייע במאמץ.

ניר ברקת: אחד האתגרים הגדולים שיש לנו עכשיו זה הגישה לאירוע.

ניר ברקת: שמעתי מאנשי משרד האוצר וקצת מאנשי משרד הרווחה על איך מתמודדים באירוע עם הכלים הקיימים.

ניר ברקת: זו לא הגישה הנכונה.

ניר ברקת: הגישה הנכונה היא לצאת מהקופסא, להבין שזה אירוע שיש לו התחלה וסוף.

ניר ברקת: אני ארצה התייחסות לפרק הזמן שאנחנו מתארגנים - האם זה לחודש, לחודשיים, לשנה, לשנתיים.

ניר ברקת: ההתארגנות היא שונה לטווח קצר, בינוני וארוך.

ניר ברקת: הדבר הנכון זה לבחון מי הם הפצועים קשה, קל ובינוני במסגרת הגנים.

ניר ברקת: כולנו מבינים את החשיבות של החזרת הילדים למעונות - הן בהיבט החינוכי, והן בהיבט של להוציא אנשים ולהחזיר אנשים לתעסוקה.

ניר ברקת: כששואלים אותנו מה הדבר הנכון, איזה סוג דברים המדינה צריכה לסייע בשביל להחזיר אנשים חזרה לתעסוקה, אז חד משמעית הנושא הזה הוא בעדיפות מאוד מאוד גבוהה.

ניר ברקת: כל שקל שמוציאים על הילדים בגיל הזה הוא טוב חינוכית וגם עוזר להחזיר אנשים מהר יותר למעגל התעסוקה.

ניר ברקת: אני רוצה לשמוע מהאוצר לא את מה שיש לפי הקריטריונים הקיימים, שזו לא הגישה הנכונה, אלא איך פותרים סוגיות שצפו לנו מהקורונה ואולי לא היינו ערים להן לפני.

ניר ברקת: צריך לתת מענה אמיתי לאתגרים.

אחז אגם: החזרה הזאת היא סוג של חזרה מלאכותית, כי אנחנו מדברים על גילאי לידה עד שלוש שחזרו חזרה חלקית בלבד.

אחז אגם: הרבה מההורים שאמורים לחזור למעגל לא מוחזרים כי הקפסולות הן רק של 17 ילדים.

אחז אגם: גם כיתות של 17 ילדים עם שני אנשי צוות הן הרבה מעבר לדבר הבטיחותי וההגיוני בכל רמה של מחקר.

אחז אגם: מאז שיצא המתווה ביום רביעי והוחלט לחזור, הורים שולחים אלי כל מיני הסכמים שהם מקבלים מגנים פרטיים שבהם נאמר להם שמי שלא ייכנס עכשיו לא יוכל להירשם לשנה הבאה, ועוד כל מיני המצאות.

אחז אגם: נראה שהכסף היה הדבר הכי חשוב לאותם גורמים, לא ממש דאגו לאיך שומרים על הילדים ועושים את הדברים בצורה נכונה, שזה ממש חבל.

אחז אגם: הבעיה שלא מנסים לדאוג לילדים, מנסים לדאוג למסגרות.

אחז אגם: אני לא רואה היגיון אמיתי בחזרה הזאת של ה-17 ילדים - גם בריאותית, בטח ובטח כלכלית כשאנחנו משאירים חצי מההורים שלא יכולים לחזור למעגל העבודה כי הם צריכים להישאר עם הילדים בבית.

אחז אגם: אני מציע שתהיה חזרה מלאה של כל הילדים.

אחז אגם: כפי שגם אמר ביבס, כבר ראו שהמשמעויות הבריאותיות הן לא משמעותיות - מה גם שזה לא משנה אם אנחנו מדביקים 17 או מדביקים 30.

אחז אגם: היו צריכים לדאוג קודם כל לסוגיות הבריאותיות, אחרי זה לסוגיות הכלכליות.

אחז אגם: נראה שכרגע הכלכלה יותר חשובה מהבריאות של הילדים שלנו, שזה חבל.

עידן רול: אני רוצה להתייחס למעונות הלא מפוקחים.

עידן רול: אנחנו יושבים פה ומנסים להבין מאיפה ישיגו המעונות את הכסף כדי לקיים אחר נהלי הקורונה החדשים – אם זה סניטציה, פיקוח על אוכל, כל מה שדורש הפרדה בין אנשי צוות.

עידן רול: אני מזכיר שמרבית הילדים נמצאים במסגרות שלא רק שהן לא מפוקחות, חלקן גם לא מוכרות בכלל.

עידן רול: בכנסת ה-21 דיברו על מעונות שחלקם נמצאים בבתים ליד תחנות דלק, לחלקם אין מטף כיבוי - שלא לדבר על אנשי צוות עם שום כישורי רקע או העדר עבר פלילי.

עידן רול: לא יכול להיות שנשלים עם מצב שבו השנים כי קריטיות לחינוכו של ילד, לעיצובו של נפש האדם, שזה גילאי אפס עד שלוש, הן איזה שהוא הפקר במדינה.

עידן רול: ישיבה של ועדת החינוך בכנסת ה-21 כונסה בגלל שראש הממשלה הורה למשרד החינוך לקחת אחריות על החינוך לגיל הרך.

עידן רול: אני חושב שלא צריך לעשות פה איזה שהוא סבב בין חברי הכנסת כדי לדעת שכלום לא קרה.

עידן רול: עברה מאז מעל שנה.

קטי קטרין שטרית: רק שלוש מערכות בחירות.

עידן רול: אבל משרדי הממשלה ממשיכים לתפקד.

עידן רול: אנחנו מדברים פה על יציאה ממשבר הקורונה ועל החייאת המשק.

עידן רול: המאסה של הילדים בחינוך לגיל הרך נמצא במעונות לא מפוקחים.

עידן רול: אני קורא לממשלה, זה הזמן לתת מענה למאבק מדמם של שנים, זה הזמן לעשות מהלך של העברת החינוך לגיל הרך למשרד החינוך.

מיכאל ביטון: הייתה החלטה.

עידן רול: הייתה החלטה שלא מבוצעת.

עודד פורר: בממשלה שתקום, לפחות לפי ההרכב המתגבש שלה, לא רק שלא יאחדו משהו תחת אותו משרד - -

עידן רול: אפשר שיהיה שר חינוך לגיל הרך.

עודד פורר: בחוק יסוד: הממשלה אפשר היה לגמור את העניין.

מיקי לוי: עד עתה לא ניתן שום פתרון לגילאי אפס עד שלוש.

מיקי לוי: ביום רביעי התקיימה פגישה רחבת היקף במשרד האוצר, רק לא נחתם דבר.

מיקי לוי: אנחנו מכירים למה לא נחתם דבר.

מיקי לוי: אי אפשר להתחייב עכשיו על שום דבר.

מיקי לוי: במעונות יום שהוגבלו עד 17 ילדים צריך להתחיל לעשות סלקציה מי בפנים ומי בחוץ.

מיקי לוי: בחלק מהמקומות אי אפשר לבצע החלפה כדי לתת איזונים, וגם יום שישי לא כל כך נחשב, כיוון שרוב ההורים אינם הולכים לעבודה.

מיקי לוי: זה בהחלט איזה שהוא תכנון חסר.

מיקי לוי: במתווה שדובר עליו ביום רביעי הוסכם כי יקודם פיצוי על אובדן הכנסה עתידית בגין מגבלת 17 ילדים.

מיקי לוי: כמה?

מיקי לוי: איך?

מיקי לוי: מתי?

מיקי לוי: שום דבר.

מיקי לוי: כל הדברים שנשארים תלויים באוויר הם לא לביצוע.

מיקי לוי: הורים יקרים, אל תסמכו שמישהו ייתן לכם איזה שהוא פיצוי.

מיקי לוי: שיהיה ברור לאוצר שכל התכניות שלו של החזרת המשק לשגרה ויציאה מהמשבר הזה לעבודה פשוט לא יתממשו.

מיקי לוי: אתם מקמצים במקום אחד ומפסידים בגדול במקום השני.

חיים יאיר מנחם: יש בישראל 2,100 מעונות יום מפוקחים - 700 של יזמים פרטיים, ו-1,400 של מוסדות ורשתות כמו ויצ"ו, נעמ"ת וכו'.

חיים יאיר מנחם: 350 מעונות יום מתוך ה-700 הם חלק אינטגרלי מאיגוד א.מ.א שהוקם הרבה לפני הקורונה.

חיים יאיר מנחם: אני מייצג 700 מעונות שיש בהם 50,000 ילדים.

חיים יאיר מנחם: המעונות שלנו מופלים כל השנה בכך שהם לא מקבלים מבנים.

חיים יאיר מנחם: אנחנו משלמים מאות אלפי שקלים עבור השכירות ועבור הבינוי.

חיים יאיר מנחם: ראיתי שהאוצר שלח ביום שישי מכתב שבו כתוב שהוא מסכים שיש כאן אפליה שמחייבת תיקון.

חיים יאיר מנחם: האוצר מנסה להטעות ולומר שהשכירות היא לא חלק מסל התמיכה.

חיים יאיר מנחם: מענקי הקורונה אינם נוגעים לסל התמיכה, הם ניתנים גם לעצמאיים שמחשבים את ההוצאות שלהם, כולל הוצאות שכירות וכו'.

חיים יאיר מנחם: לא די שכל השנים מפלים אותנו, עכשיו זה הרצחת וגם ירשת.

חיים יאיר מנחם: אין לנו הקצאות, אנחנו משלמים מאות אלפי שקלים עבור שכירויות.

חיים יאיר מנחם: בתקופת הקורונה אומרים לנו שזה לא נמצא בוועדת הסל.

חיים יאיר מנחם: הסכמנו להתפשר ולרדת מ-50 מיליון ל-10 מיליון, אבל על התוספת המינימאלית הזאת לא נוכל לוותר.

חיים יאיר מנחם: אנחנו היום שובתים.

חיים יאיר מנחם: אתם מוזמנים לבוא ולראות שכל המעונות שלנו סגורים.

חיים יאיר מנחם: ההורים מצלצלים אלינו עצבניים מהבוקר.

חיים יאיר מנחם: אנחנו מפנים אותם לאוצר.

חיים יאיר מנחם: אין לנו את היכולת לפתוח.

חיים יאיר מנחם: אני פונה לאוצר ולכם החברים בוועדה, תתקנו את העוול הזה.

אימאן ח'טיב יאסין: יותר מ90% מהמעונות בתוך החברה הערבית הם מעונות פרטיים מפוקחים.

אימאן ח'טיב יאסין: אני חושבת שהכוונות היו טובות, רק הבעיה הייתה שכל משרד חשב לעצמו בנפרד והילדים, ההורים, המשק והמסגרות לא קיבלו מענה.

אימאן ח'טיב יאסין: 3,200 משפחתונים שמנוהלים על ידי נשים נשארו בלי משכורת כבר חודשיים.

אימאן ח'טיב יאסין: הן לא עצמאיות ולא שכירות.

אימאן ח'טיב יאסין: צריך לתת לנקודה הזאת מענה במקום, אי אפשר להגיד שעובדים לפי הקריטריונים שנקבעו בתחילת שנה.

אימאן ח'טיב יאסין: איפה זה מסתדר עם החזרת המשק לעבודה?

אימאן ח'טיב יאסין: איפה זה מסתדר עם הורים שרוצים ללכת לעבודה?

אימאן ח'טיב יאסין: איפה זה מסתדר עם ילדים שצריכים מסגרת?

אימאן ח'טיב יאסין: זה לא מסתדר באף מקום.

אימאן ח'טיב יאסין: משרד הרווחה מדבר על כך שיש קריטריונים שוויוניים וצודקים לכולם, אבל מה לעשות שנקודת המוצא היא לא שווה בין כולם.

אימאן ח'טיב יאסין: יש מעונות שנפתחו רק השנה.

אימאן ח'טיב יאסין: יש אנשים שלקחו הלוואות של מאות אלפי שקלים כדי לפתוח אותם.

אימאן ח'טיב יאסין: עכשיו האנשים קורסים, הם לא יכולים להחזיר את ההלוואות.

אימאן ח'טיב יאסין: הם גם לא מקבלים הלוואות מהבנקים.

אימאן ח'טיב יאסין: צריך לקחת בחשבון שכשנחזור לשגרה בתוך הקורונה אז יהיו הוצאות נוספות, לא רק ההוצאות הרגילות.

אימאן ח'טיב יאסין: מה עם המיגון?

אימאן ח'טיב יאסין: מה עם ההיגיינה?

אימאן ח'טיב יאסין: מה עם כוח האדם המתוגבר שצריך לתת?

אימאן ח'טיב יאסין: אי אפשר להמשיך לזלזל ביקרים מכל.

אוסאמה סעדי: הנושא הזה של גני הילדים והמשפחתונים הוא נושא חשוב מאוד.

אוסאמה סעדי: החזרה לשגרה והחזרה לעבודה קשורות זה בזה.

אוסאמה סעדי: אם אין גנים ואי אפשר לשלוח את הילדים לגנים, גם ההורים נמצאים בבעיה.

עודד פורר: זאת ההשקעה הכי משתלמת של האוצר.

עודד פורר: להשקיע בגנים זו ההשקעה הכי משתלמת בשביל הדור הבא ובשביל שהמשק יתפקד.

אוסאמה סעדי: יש עמותה בשם אל-ימבור שמאגדת בתוכה 150 גנים עם סמל.

אוסאמה סעדי: הסיוע שניתן לגנים המפוקחים ממשרד האוצר הוא לא סיוע מספיק.

אוסאמה סעדי: הם הכריזו על שביתה החל ממחר, הם לא פותחים את הגנים בישובים הערביים.

אוסאמה סעדי: אם זה המצב בגנים המפוקחים, קל וחומר בגנים הלא מפוקחים שלא מקבלים סמל, שלא מקבלים סיוע.

אוסאמה סעדי: גם את ה-700 שקל שנותן משרד האוצר פר ילד הם לא יקבלו.

אוסאמה סעדי: הם בבעיה רצינית בגלל שכירות וכל הדברים האלה.

עודד פורר: החוק הזה היה צריך להיות מוצבע כבר בקריאה ראשונה בשבוע שעבר בכנסת, אבל רק עכשיו פורסם תזכיר חוק להערות ציבור.

עודד פורר: עד יום שלישי בערב הציבור יכול להעיר את הערותיו לפני שזה עולה לדיון בממשלה.

עודד פורר: לכל המוקדם הממשלה תאשר את זה ביום שלישי בלילה או ביום רביעי, מה שאומר שזה יונח פה עם פטור מחובת הנחה אולי ביום חמישי.

עודד פורר: אני לא חושב שהשבוע יצביעו על זה בקריאה ראשונה בכנסת.

עודד פורר: התחייב בפנינו שר האוצר שזה יגיע בשבוע שעבר.

סמי אבו שחאדה: אני לא יכול להבין איך קיבלו את ההחלטות לגבי הגנים הפרטיים, את מי שיתפו מבין האנשים שמנהלים את המקומות האלה בהחלטות שהתקבלו.

סמי אבו שחאדה: לגנים הפרטיים הלא מפוקחים יש בעיות רציניות.

סמי אבו שחאדה: יש הורים שלא מחזירים את הילדים לגנים מפחד, מה שגורם להם גם לא לשלם.

סמי אבו שחאדה: הגנים גם לא יכולים להחזיר את כל הצוות שלהם לעבודה, הם הרי עובדים עם חצי מהקבוצה.

סמי אבו שחאדה: הם לא יודעים אם הם יקבלו פיצוי.

סמי אבו שחאדה: חלק מהם אולי יסגור.

סמי אבו שחאדה: אם נגמר העניין הזה של החל"ת, הם יצטרכו לוותר על חלק מהצוות שלהם.

סמי אבו שחאדה: אני חושב שהפיצוי למוסדות שחשובים לכולנו צריך להיות סביר, צריך שייתן תחושה של ביטחון כלכלי.

סמי אבו שחאדה: האנשים לא יודעים מה קורה עם כל העניין הזה.

סמי אבו שחאדה: אני פשוט לא יכול להבין את ההתנהלות.

אחמד טיבי: אני אתייחס לעניין הפעוטונים הלא מפוקחים והלא מסובסדים, מה שנקרא אל-ימבור וא.מ.א.

עודד פורר: הם מפוקחים, רק הם לא נהנים משכר דירה.

קטי קטרין שטרית: הם כן "נהנים" מהמגבלות והדרישות שדורשים מהם.

אחמד טיבי: אני רוצה להציג את הנושא של הגנים המפוקחים הלא מסובסדים.

אחמד טיבי: יש את אל-ימבור בחברה הערבית ואת א.מ.א בחברה היהודית.

אחמד טיבי: יש 150 פעוטונים בחברה הערבית שיש בהם 10,000 ילדים לאורך השנה.

אחמד טיבי: מדובר ב-10,000 משפחות שיכולות לצאת לעבודה בגלל שהילדים נמצאים בפעוטונים האלה.

אחמד טיבי: חוסר הסבסוד גורם לבעיה בדמי שכירות.

אחמד טיבי: הסבסוד של ה-700 שקל לילד לא קיים.

אחמד טיבי: חייבים לבוא לקראת הפעוטונים האלה שעושים עבודה חשובה.

אחמד טיבי: אנחנו משמשים להם פה בוועדת הכספים.

אחמד טיבי: פנו אלינו נהגי אוטובוסים של חברת קווים.

אחמד טיבי: דיבר איתי סאמר וחאליד, נציגי הנהגים.

אחמד טיבי: כ-150 נהגים התכנסו אתמול בכפר מנדא בנוכחות חברת הכנסת סונדוס סאלח שמטפלת בנושא הזה.

אחמד טיבי: מתעמרים בנהגים בחברת קווים.

אחמד טיבי: למה מתעמרים?

אחמד טיבי: כי הודיעו על ביטול מיידי של השלמת השכר ל-12 שעות עבודה, שזה שכר גלובאלי פלוס 50 שקל לנסיעה, וגם ערכו שימועים מיוחדים בטלפון לעשרות נהגים - לעיתים בהתראה של יום אחד - תוך איומים בפיטורים למי שלא יסכים להרעה בתנאים שהודיעה עליהם החברה.

אחמד טיבי: הנהגים קיבלו את השינוי בתנאים תוך כדי משבר הקורונה.

אחמד טיבי: עכשיו כשיוצאים מהמשבר, החברה מנצלת את ההזדמנות ורוצה להכריח אותם להמשיך לספוג את ההרעה הזאת.

אחמד טיבי: סונדוס הגישה מכתב לשר סמוטריץ' ולאריק סיני, מנכ"ל קווים.

אחמד טיבי: אגב, הם גם פיטרו כמה מהנהגים.

אחמד טיבי: אנחנו נמשך לעקוב עד שהתנאים יוחזרו.

קטי קטרין שטרית: משרד האוצר, את המרכיב של השכירות והבינוי לא לקחתם בחשבון.

קטי קטרין שטרית: צריך לקחת אותו בחשבון כהוצאה מאוד גבוהה.

קטי קטרין שטרית: אתם לא מפצים על זה.

קטי קטרין שטרית: אני רוצה לספר על ילדה שעברה היום ליד גן הילדים שלה.

קטי קטרין שטרית: כשהיא ראתה את 17 הילדים שאישרו להם להגיע, היא שאלה: "למה אני לא נמצאת שם", ואז האימא פרצה בבכי.

עודד פורר: זה משרד הרווחה.

עודד פורר: הפטנט הזה של להכניס רק חלק מהילדים - שערורייה.

קטי קטרין שטרית: אני כבר לא מדברת על הטראומות שנוצרו לילדים האלה במהלך התקופה הזאת.

קטי קטרין שטרית: התחושה שלי היא שהתייחסו רק לדברים המאוד יבשים, לא התייחסו לנפשו של הילד הפעוט הזה.

חגי פורגס: אני חושב שנתנו מענה ראוי בתקופה שבה המסגרות לא עבדו.

חגי פורגס: אנחנו נמשיך לתת מענה מיטיבי ככל האפשר במסגרת המגבלות של משרד הבריאות.

חגי פורגס: אנחנו מאפשרים פתיחה והשמשה של חללים נוספים בתוך המעון.

עודד פורר: מתי הילדים שלא הולכים היום למעונות ילכו?

חגי פורגס: אנחנו מאפשרים שלוש אופציות להוספת ילדים.

חגי פורגס: למשל, לג'ימבורי, שבדרך כלל אנחנו לא מאשרים לאכלס שם ילדים, אנחנו מאפשרים להכניס מהילד ה-18 והלאה.

חגי פורגס: אנחנו מאפשרים למצוא חללים נוספים על ידי איזה שהוא אישור בטיחותי לכך שהמבנה עומד בדרישות.

עודד פורר: למה אתם מאפשרים ולא מחייבים?

קטי קטרין שטרית: גם ככה המעונות הבנויים מפוצלים לחדרים, גם ככה יש מרחבים במעונות הבנויים.

חגי פורגס: לא מדובר בארגונים של המדינה, מדובר בעמותות, מדובר בעסקים פרטיים.

חגי פורגס: אנחנו לא יכולים לחייב אותם לקלוט ילדים נוספים מעבר לכיתות שיש להם.

חגי פורגס: אם הם יכולים לעמוד בכוח אדם, אנחנו מסירים כמה שיותר בירוקרטיה.

עודד פורר: אתם טועים, הייתם צריכים לדרוש את זה מהם.

ניר ברקת: לכמה זמן ההסדר הזה?

חגי פורגס: זה תלוי בהגבלות של משרד הבריאות.

ניר ברקת: מה הערכה?

עודד פורר: מה מתווה היציאה?

עודד פורר: צופים בך עכשיו הורים לילד ה-18, לילד ה-19 ולילד ה-20.

עודד פורר: מה הם יענו לילדים ששואלים אותם: "אבא, אימא, מתי נלך לגן"?

עודד פורר: הם יענו להם: "כשיהיה אישור בטיחות לג'ימבורי"?

חגי פורגס: כרגע, כמו שאמרתי, זה המענה המיטבי שאנחנו נותנים במסגרת המגבלות של משרד הבריאות.

עודד פורר: כל זמן שזאת המגבלה לא יהיה גן ילדים?

חגי פורגס: כרגע המענה המיטבי שאנחנו נותנים הוא זה.

איציק דניאל: למסגרות הפרטיות, לא למסגרות בעלות הסמל, גם ניתן סיוע.

איציק דניאל: כמו שציינתם, היה מו"מ מאוד ארוך.

איציק דניאל: דיברנו עם כל הגורמים הרלוונטיים שיכולנו לדבר איתם, ניסינו להתייעץ עם כולם, והוחלט שכן יינתן מענה גם למסגרות הפרטיות.

איציק דניאל: זה יהיה באמצעות הסוכנות לעסקים קטנים ובינוניים.

איציק דניאל: אנחנו מקווים להשיק אותו בימים הקרובים, כדי לתת את המענה למסגרות הפרטיות.

איציק דניאל: לגבי השאלה מה קדימה, מה הלאה.

איציק דניאל: נכון להיות נפתחו רוב רובם של המשפחתונים והמעונות בעלי הסמל והפרטיים.

איציק דניאל: ברור לנו שהמודלים הנוכחיים לא מאפשרים ל-100% מהילדים לשהות במסגרות - בין אם בגלל שזה ברוטציה, בין אם בגלל שיש רק 17 ילדים והיתר ללא מסגרת.

איציק דניאל: ברור לנו שאחוז מסוים מההורים לא נמצאים בחזרה בשוק העבודה.

איציק דניאל: אנחנו פועלים כדי למצוא פתרונות היום, לא בעוד חודש או חודשיים, לאותם ילדים.

איציק דניאל: נצא בקרוב בקול קורא לרשויות, על-מנת להכשיר מבנים נוספים לשהייה של פעוטות.

איציק דניאל: לגבי סוגיית השכירות שהועלתה פה, ועדת המחירים קבעה שאין התייחסות לרכיב הזה כמו לרכיבים אחרים.

איציק דניאל: כרגע העליתם רק את נושא השכירות, אבל יש עוד כמה וכמה ניואנסים שיש במקומות מסוימים ואין באחרים.

איציק דניאל: המענה שניתן הוא מענה רוחבי.

שלמה קרעי: את העצמאיים האחרים שהם לא מעונות אתם כן מפצים על אובדן הכנסות, על הפרשי מחזור.

שלמה קרעי: למה כאן הם לא מקבלים את הסיוע הזה?

שלמה קרעי: יש פה איזה שהוא פרדוקס.

שלמה קרעי: אתם כולאים אותם כך שהם חסרי אונים.

איציק דניאל: אנחנו דיברנו על מענק עבור הוצאות קבועות.

איציק דניאל: אנחנו לא מונעים מאף מעון ללכת למענק של רשות המיסים.

איציק דניאל: הדבר היחידי שאנחנו מונעים הוא כפל.

איציק דניאל: אם קיבלת מענה דרך מענק מסוג אחד, המענה השני לא יינתן לך.

איציק דניאל: אנחנו לא מכריחים אף אחד ללכת למנגנון כזה או מנגנון אחר.

איציק דניאל: נתנו למעונות את זכות הבחירה.

איציק דניאל: ככל שמעון מסוים חושב שהוא נפגע מאיזו שהיא החלטה שנתנו, אנחנו משאירים לו את המסלול הכללי ללכת לשם.

איציק דניאל: זאת ההחלטה שקיבלנו.

קטי קטרין שטרית: תשנו את ההחלטה.

איציק דניאל: אני חושב שנתנו מענה הולם ונכון, והראיה לכך היא שרוב המעונות נפתחו.

איציק דניאל: 80%, 90% מהמסגרות המפוקחות והפרטיות נפתחו.

איציק דניאל: ברור לנו שבמסגרת המגבלות המענה הזה הוא לא שלם, הוא לא מלא, לכן אנחנו עושים מאמצים כדי להרחיב את המענים לכמה שיותר ילדים.

שלמה קרעי: זה שאין להם ברירה והם פותחים לא אומר שלא מגיע להם פיצוי על העלויות האלו.

שלמה קרעי: אתה לא חושב שמגיע להם פיצוי כמו כל העצמאיים במדינה?

שלמה קרעי: אתה שולח אותם למסלול הרבה יותר מפותל והרבה יותר קשה.

שלמה קרעי: למה לא לתת להם תוספת?

שלמה קרעי: מי מעמיד את הקשיים?

שלמה קרעי: שר האוצר?

שלמה קרעי: אני לא מאמין לזה.

איציק דניאל: המבנה הנוכחי לא מכיר ברכיב הזה.

איציק דניאל: יש עוד ועוד ניואנסים קטנים שאפשר לעשות.

קטי קטרין שטרית: זו ההוצאה הכי גבוהה שלהם.

עודד פורר: איציק, אתה נראה לי אדם מאוד רציני.

עודד פורר: אין לי ספק שאתה מבין שיש גורם א' שהעלויות שלו הן ב-30% ו-40% יותר גבוהות מגורם ב'.

עודד פורר: אי אפשר לתת לשניהם את אותו פיצוי, זה פשוט לא יעבוד כששניהם מקבלים את אותה הכנסה.

עודד פורר: אתם מנסים כל פעם לרבע את המעגל הזה - אני רואה את זה גם במתווה של העסקים, גם במתווה הזה, גם במתווה של העמותות.

עודד פורר: מרוב שאתם מפתלים ויוצרים כל מיני מסלולים, אין מי שיגיע לסוף המסלול.

שלמה קרעי: הם כותבים לי שהם לא יכולים לגשת למסלול של העצמאיים הרגילים, זה נעול בפניהם.

קטי קטרין שטרית: הפקידות אומרת שאלו המסקנות שהם הגיעו אליהן.

קטי קטרין שטרית: שמת לב שהוא מדבר על ועדה?

קטי קטרין שטרית: אתה לא שומע על שום תזוזה.

קטי קטרין שטרית: חייבת להיות איזו שהיא תזוזה.

קטי קטרין שטרית: אנחנו מייצגים את העם, לא הפקידות מייצגת את העם, עם כל הכבוד.

קטי קטרין שטרית: אנחנו לא מקבלים תשובות.

קטי קטרין שטרית: אנחנו מקבלים פה לאורך כל הדיון זלזול במה שאנחנו אומרים.

עודד פורר: קטי, הפקידות הזאת מקבלת את הגיבוי שלה, את ההנחיות שלה ממי שחותם בסוף על כל התכניות האלו.

קטי קטרין שטרית: זה ממש לא כך.

עודד פורר: אז מה עושה שר האוצר שם?

עודד פורר: מה עושה ראש הממשלה ושר החינוך?

עודד פורר: הם עושים מה שהם רוצים?

קטי קטרין שטרית: אני מבקשת לדעת אם הפקידות יכולה לשנות את החלטותיה.

עודד פורר: במדינה דמוקרטית ההחלטות מתקבלות על ידי הממשלה.

עודד פורר: הממשלה זה השרים וראש הממשלה.

קטי קטרין שטרית: יש פה זלזול של הפקידות.

קטי קטרין שטרית: אפילו בנתונים הם טועים.

עודד פורר: אנחנו עוסקים כאן כל הזמן בחזרה ללימודים, בחזרה למסגרות, בחשיבות של החזרה למסגרות.

עודד פורר: עוד לא הספיקו להחזיר את הילדים לחלק מהמסגרות וכבר יש יום חופש ביום שלישי.

עודד פורר: אני חוזר וקורא מכאן להסתדרות המורים, לשר החינוך ולראש המשלה, תתערבו בעניין הזה, תגידו: לומדים בל"ג בעומר, נסגור את החשבון אחר כך.

עודד פורר: יש מצבים שבהם יוצאים לקרב וסוגרים את החשבון אחר כך.

עודד פורר: אם הרופאים עשו את זה, אם האחיות עשו את זה, גם המורים והמורות יכולים לעשות את זה, בטח על יום אחד של ל"ג בעומר.

עודד פורר: תאמינו לי, אם תעשו את זה, יהיו לימינכם הרבה יותר אנשים בהמשך בכל המאבקים שלכם.

עודד פורר: אגב, בחינוך החרדי ל"ג בעומר הוא לא יום חופש.

עודד פורר: לא צריך יוזמות של ראש עיר כזה או אחר שיגיד: אני אשלם לסייעות, אני אשלם לגננות, אני אעשה את זה כיוזמה מקומית.

עודד פורר: צריכים להחליט שמלמדים, כאשר את החשבון סוגרים בנפרד.

עודד פורר: אני חושב שמי שסיכם את הנושא של מעונות היום הכי טוב היה יושב-ראש מרכז השלטון המקומי.

עודד פורר: לא יכול להיות שיש פה סחטנות דווקא מהגורמים שמקבלים כל הזמן סבסוד מהמדינה.

עודד פורר: הם גם מקבלים את המבנה, גם מקבלים את הפטורים, גם מקבלים את אותו סיוע בדיוק כמו שמי שעולה לו המבנה, השיפוץ, הארנונה.

עודד פורר: אי אפשר לחייב את הלא מסובסדים לעשות כל מיני דברים שעושים המסובסדים מצד אחד, ומצד שני לא להבין את זה שבחודשיים שהם לא עבדו הם צריכים לקבל פיצוי.

עודד פורר: ההנחיה ההזויה הזאת שרק 17 ילדים מתוך כל ילדי הגן יקבלו את השירות הזה, היא הנחיה תלושה מהמציאות.

עודד פורר: זה נראה שמשרד הרווחה תלוש מהמציאות של הילדים האלה.

עודד פורר: אני לא יודע איך אפשר להסביר לילד או לילדה למה החבר או החברה שלהם הולכים לגן והם לא.

עודד פורר: מי שאין לו ילדים בגילאים האלה או נכדים בגילאים האלה לא מבין מה המשמעות של זה לילד, מה המשמעות של חזרה למסגרת לילדים, כמה הם מחכים לזה.

קטי קטרין שטרית: במוסדיים המעונות הבנויים גדולים מאוד, אפשר להכניס את כל הילדים.

עודד פורר: אני חושב שרואים עירום ועריה את הממשלה בכך שהמסגרות החינוכיות נמצאות במשרד הרווחה.

עודד פורר: אם אתם אומרים שזה נמצא שם בגלל שהמסגרות האלו הן למען העבודה והרווחה, הן למען זה שאנשים יצאו לעבוד, פה אתם פועלים בדיוק הפוך.

עודד פורר: בסדר, דיברתם עם כולם, אחלה.

עודד פורר: זה שדיברתם עם כולם לא אומר שפתרתם את הבעיה.

עודד פורר: לא מספיק שמדברים.

עודד פורר: תפנימו שהמגזר הפרטי לא יכול לשאת על גבו את כל העניין הזה.

עודד פורר: עשרות אלפי ילדים בלי מסגרת.

עודד פורר: אני לא מדבר על אלה שיש להם חצי שבוע מסגרת, אלא על כאלה שלא יודעים מתי תהיה מסגרת, בטח אם מדובר בהורים לשני ילדים.

עודד פורר: הקריטריונים הפוכים לגמרי.

עודד פורר: משרד האוצר, יגיעו דברים לוועדה - בין אם בתקופה הזאת, בין אם בתקופה לאחר הקמת ממשלה.

עודד פורר: אנחנו לא נאפשר לכם את החקיקה שאתם רוצים אם תמשיכו לנהוג באטימות הזאת.

עופר כסיף: צריך גם לכנס את המועצה לגיל הרך.

עופר כסיף: הם מסרבים לכנס.

עודד פורר: אני מבקש מהמדינה להיכנס לבקשה של חלק מהמוסדות להחתים את ההורים על התחייבות שהם ימשיכו לשלם גם אם המדינה תסגור את העסק.

עודד פורר: זה נובע מאוזלת ידה של המדינה.

עודד פורר: מכאן החשיבות פי כמה של פיצוי מהמדינה.

עודד פורר: תפצו את העסקים הפרטיים על התקופה שהם היו סגורים על ידי התניה שהם לא מחייבים את ההורים.

עודד פורר: אני לא מצליח להבין את האטימות ואת עצימת העיניים לגבי הראייה הכוללת.

עודד פורר: מדינת ישראל הולכת לחתום היום על הסכם שבו היא מעניקה הלוואה לרשות הפלסטינית בגובה של 800 מיליון שקל.

עודד פורר: ההלוואה הזאת תהפוך למענק כתוצאה מההתמודדות עם משבר הקורונה.

עודד פורר: קרובה לליבי הדאגה של שר האוצר וראש הממשלה לרשות הפלסטינית, אבל לא יכול להיות שמצד אחד מעבירים 800 מיליון שקל, ומצד שני לא מפצים פה את מי שצריך לפצות אותו.

עודד פורר: נראה שיש פה איזה משהו שקורה מתחת לפני השטח.

עודד פורר: כל ההסכם הזה קורה במנותק מוועדת הכספים, בלי להביא את הנושא ואת ההסכם הזה לוועדת הכספים.

עידן רול: אין פירוט למה זה נועד, מה עושים עם הכספים.

עודד פורר: זה סוג של מחטף שקורה דווקא כשאלפי עסקים ומשפחות קורסים במדינת ישראל.